text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
26 Zvino denda rakati rapera,+ Jehovha akataura izvi kuna Mosesi naEriyezari mwanakomana womupristi Aroni:
2 “Verengai ungano yose yevanakomana vaIsraeri kubvira pane vane makore makumi maviri zvichikwira, maererano nedzimba dzemadzibaba avo, vose vari pakati paIsraeri vanokwanisa kuenda kuhondo.”+
3 Mosesi nomupristi Eriyezari+ vakataura navo mumapani erenje eMoabhi+ pedyo naJodhani kuJeriko,+ vachiti:
4 “Vaverengei kubvira pane vane makore makumi maviri zvichikwira, sezvakanga zvarayirwa Mosesi naJehovha.”+
Zvino vanakomana vaIsraeri vakabuda munyika yeIjipiti vaiva:
5 Rubheni, dangwe raIsraeri;+ vanakomana vaRubheni vaiva: Hanoki,+ kwakabva mhuri yevaHanoki; Paru,+ kwakabva mhuri yevaParu;
6 Hezroni,+ kwakabva mhuri yevaHezroni; Kami,+ kwakabva mhuri yevaKami.
7 Idzi ndidzo dzaiva mhuri dzevaRubheni, uye vanhu vavo vakanyorwa vakasvika zviuru makumi mana nezvitatu nemazana manomwe nemakumi matatu.+
8 Mwanakomana waParu aiva Eriyabhi.
9 Vanakomana vaEriyabhi vaiva: Nemueri naDhatani naAbhiramu. Dhatani+ uyu naAbhiramu+ vaiva vaya vaishevedzwa kuti vaungane, vakarwa naMosesi naAroni muungano yaKora,+ pavakarwa naJehovha.
10 Nyika yakabva yashama muromo wayo ikavamedza.+ Asi Kora akafa pakafa ungano yacho, moto pawakaparadza varume mazana maviri nemakumi mashanu.+ Uye vakava chiratidzo.+
11 Asi vanakomana vaKora havana kufa.+
12 Vanakomana vaSimiyoni+ maererano nemhuri dzavo vaiva: Nemueri,+ kwakabva mhuri yevaNemueri; Jamini,+ kwakabva mhuri yevaJamini; Jakini,+ kwakabva mhuri yevaJakini;
13 Zera, kwakabva mhuri yevaZera; Shauri,+ kwakabva mhuri yevaShauri.
14 Idzi ndidzo dzaiva mhuri dzevaSimiyoni: zviuru makumi maviri nezviviri nemazana maviri.+
15 Vanakomana vaGadhi+ maererano nemhuri dzavo vaiva: Zefoni, kwakabva mhuri yevaZefoni; Hagi, kwakabva mhuri yevaHagi; Shuni, kwakabva mhuri yevaShuni;
16 Ozni, kwakabva mhuri yevaOzni; Erai, kwakabva mhuri yevaErai;
17 Arodhi, kwakabva mhuri yevaArodhi; Areri,+ kwakabva mhuri yevaAreri.
18 Idzi ndidzo dzaiva mhuri dzevanakomana vaGadhi, dzevanhu vavo vakanyorwa: zviuru makumi mana nemazana mashanu.+
19 Vanakomana vaJudha+ vaiva Ere+ naOnani.+ Asi Ere naOnani vakafira munyika yeKenani.+
20 Vanakomana vaJudha maererano nemhuri dzavo vaiva: Shera,+ kwakabva mhuri yevaShera; Perezi,+ kwakabva mhuri yevaPerezi; Zera,+ kwakabva mhuri yevaZera.
21 Vanakomana vaPerezi vaiva: Hezroni,+ kwakabva mhuri yevaHezroni; Hamuri,+ kwakabva mhuri yevaHamuri.
22 Idzi ndidzo dzaiva mhuri dzaJudha,+ dzevanhu vavo vakanyorwa: zviuru makumi manomwe nezvitanhatu nemazana mashanu.+
23 Vanakomana vaIsakari+ maererano nemhuri dzavo vaiva: Tora,+ kwakabva mhuri yevaTora; Puvha, kwakabva mhuri yevaPuni;
24 Jashubhi, kwakabva mhuri yevaJashubhi; Shimroni,+ kwakabva mhuri yevaShimroni.
25 Idzi ndidzo dzaiva mhuri dzaIsakari, dzevanhu vavo vakanyorwa: zviuru makumi matanhatu nezvina nemazana matatu.+
26 Vanakomana vaZebhuruni+ maererano nemhuri dzavo vaiva: Seredhi, kwakabva mhuri yevaSeredhi; Eroni, kwakabva mhuri yevaEroni; Jareeri,+ kwakabva mhuri yevaJareeri.
27 Idzi ndidzo dzaiva mhuri dzevaZebhuruni, dzevanhu vavo vakanyorwa: zviuru makumi matanhatu nemazana mashanu.+
28 Vanakomana vaJosefa+ maererano nemhuri dzavo vaiva Manase naEfremu.+
29 Vanakomana vaManase+ vaiva: Makiri,+ kwakabva mhuri yevaMakiri. Makiri akabereka Giriyedhi.+ Giriyedhi, kwakabva mhuri yevaGiriyedhi.
30 Ava ndivo vaiva vanakomana vaGiriyedhi: Iezeri,+ kwakabva mhuri yevaIezeri; Hereki, kwakabva mhuri yevaHereki;
31 Asrieri, kwakabva mhuri yevaAsrieri; Shekemu, kwakabva mhuri yevaShekemu;
32 Shemidha,+ kwakabva mhuri yevaShemidha; Heferi,+ kwakabva mhuri yevaHeferi.
33 Zvino Zerofehadhi mwanakomana waHeferi haana kuva nevanakomana, asi vanasikana,+ uye vanasikana vaZerofehadhi vaiva Mahra naNoa, Hogra, Mirika naTiza.+
34 Idzi ndidzo dzaiva mhuri dzaManase, uye vanhu vavo vakanyorwa vaiva zviuru makumi mashanu nezviviri nemazana manomwe.+
35 Ava ndivo vaiva vanakomana vaEfremu+ maererano nemhuri dzavo: Shutera,+ kwakabva mhuri yevaShutera; Bhekeri, kwakabva mhuri yevaBhekeri; Tahani,+ kwakabva mhuri yevaTahani.
36 Ava ndivo vaiva vanakomana vaShutera: Erani, kwakabva mhuri yevaErani.
37 Idzi ndidzo dzaiva mhuri dzevanakomana vaEfremu,+ dzevanhu vavo vakanyorwa: zviuru makumi matatu nezviviri nemazana mashanu. Ava ndivo vaiva vanakomana vaJosefa maererano nemhuri dzavo.+
38 Vanakomana vaBhenjamini+ maererano nemhuri dzavo vaiva: Bhira,+ kwakabva mhuri yevaBhira; Ashbheri,+ kwakabva mhuri yevaAshbheri; Ahiramu, kwakabva mhuri yevaAhiramu;
39 Shefufamu, kwakabva mhuri yevaShufamu; Hufamu,+ kwakabva mhuri yevaHufamu.
40 Vanakomana vaBhira vaiva Adhi naNaamani:+ Adhi, kwakabva mhuri yevaAdhi; Naamani, kwakabva mhuri yevaNaamani.
41 Ava ndivo vaiva vanakomana vaBhenjamini+ maererano nemhuri dzavo, uye vanhu vavo vakanyorwa vaiva zviuru makumi mana nezvishanu nemazana matanhatu.+
42 Ava ndivo vaiva vanakomana vaDhani+ maererano nemhuri dzavo: Shuhamu, kwakabva mhuri yevaShuhamu. Idzi ndidzo dzaiva mhuri dzaDhani+ maererano nemhuri dzavo.
43 Mhuri dzose dzevaShuhamu, pane vakanyorwa vavo, vaiva zviuru makumi matanhatu nezvina nemazana mana.+
44 Vanakomana vaAsheri+ maererano nemhuri dzavo vaiva: Imnaa,+ kwakabva mhuri yevaImnaa; Ishvhi,+ kwakabva mhuri yevaIshvhi; Bheria, kwakabva mhuri yevaBheria;
45 kuvanakomana vaBheria: Hebheri, kwakabva mhuri yevaHebheri; Marikieri,+ kwakabva mhuri yevaMarikieri.
46 Zita romwanasikana waAsheri raiva Sera.+
47 Idzi ndidzo dzaiva mhuri dzevanakomana vaAsheri,+ dzevanhu vavo vakanyorwa: zviuru makumi mashanu nezvitatu nemazana mana.+
48 Vanakomana vaNaftari+ maererano nemhuri dzavo vaiva: Jazeeri,+ kwakabva mhuri yevaJazeeri; Guni,+ kwakabva mhuri yevaGuni;
49 Jezeri,+ kwakabva mhuri yevaJezeri; Shiremu,+ kwakabva mhuri yevaShiremu.
50 Idzi ndidzo dzaiva mhuri dzaNaftari+ maererano nemhuri dzavo, uye vanhu vavo vakanyorwa vaiva zviuru makumi mana nezvishanu nemazana mana.+
51 Ava ndivo vanhu vakanyorwa vevanakomana vaIsraeri: zviuru mazana matanhatu nechimwe nemazana manomwe nemakumi matatu.+
52 Pashure paizvozvo Jehovha akataura naMosesi, achiti:
53 “Nyika inofanira kugoverwa ava kuti ive yavo maererano nokuwanda kwemazita acho.+
54 Unofanira kuwedzera nhaka yomunhu maererano nokuwanda kwevaainavo, uye unofanira kuderedza nhaka yomunhu maererano noushoma hwevaainavo.+ Nhaka yomumwe nomumwe inofanira kupiwa zvichienzanirana nevanhu vake vakanyorwa.
55 Nyika yacho inofanira kugoverwa pachishandiswa mujenya+ chete. Vanofanira kuwana nhaka maererano nemazita emadzinza emadzibaba avo.
56 Nhaka yomunhu inofanira kugoverwa pakati pevazhinji nevashoma mujenya uriwo unoshandiswa pakusarudza.”
57 Zvino ava ndivo vanhu vakanyorwa vevaRevhi+ maererano nemhuri dzavo: Geshoni,+ kwakabva mhuri yevaGeshoni; Kohati,+ kwakabva mhuri yevaKohati; Merari,+ kwakabva mhuri yevaMerari.
58 Idzi ndidzo dzaiva mhuri dzevaRevhi: mhuri yevaRibhini,+ mhuri yevaHebroni,+ mhuri yevaMari,+ mhuri yevaMushi,+ mhuri yevaKora.+
Zvino Kohati+ akabereka Amramu.+
59 Zita romudzimai waAmramu raiva Jokebhedhi,+ mwanasikana waRevhi, akaberekerwa Revhi nomudzimai wake muIjipiti. Kwapera nguva yakati, akaberekera Amramu, Aroni naMosesi naMiriyemu hanzvadzi yavo.+
60 Zvino Aroni akaberekerwa Nadhabhi naAbhihu,+ Eriyezari naItamari.+
61 Asi Nadhabhi naAbhihu vakafa nokuti vakauya nomoto wakanga usingabvumirwi nomutemo pamberi paJehovha.+
62 Vanhu vavo vakanyorwa vakasvika zviuru makumi maviri nezvitatu, vanhurume vose vaibvira pamwedzi mumwe chete zvichikwira.+ Havana kunyorwa pakati pevanakomana vaIsraeri,+ nokuti hapana nhaka yavaizopiwa pakati pevanakomana vaIsraeri.+
63 Ava ndivo vanhu vavo vakanyorwa naMosesi nomupristi Eriyezari pavakanyora vanakomana vaIsraeri mumapani erenje eMoabhi pedyo naJodhani kuJeriko.+
64 Asi pakati paivava hapana kuva nomurume mumwe chete pane vaya vakanyorwa naMosesi nomupristi Aroni pavakanyora vanakomana vaIsraeri murenje reSinai.+
65 Nokuti Jehovha akanga ati nezvavo: “Chokwadi vachafira murenje.”+ Naizvozvo kwavari hakuna kusara kana murume mumwe chete kunze kwaKarebhi mwanakomana waJefune naJoshua, mwanakomana waNuni.+
Tumirawo vamwe
Tumirawo vamwe
Numeri 26
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=4&Chapter=26&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D26%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
WASHINGTON —
Vaive mutevedzeri wegurukota rezvekurima, uye vari munyori anoona nezvesarudzo muMDC inotungamirwa naVaMorgan Tsvangirai, Va Seiso Moyo, varadzikwa neMuvhuro kumarinda epa Lady Stanley kuBulawayo.
Vachitaura pakuvigwa kwaVaMoyo, VaTsvangirai vatsanangura mushakabvu semunhu akanga akazvipira mukuita basa rake uye aive munhu aikwanisa kubatanidza vanhu. VaTsvangirai vatiwo nekuda kwekushanda zvakanyanya kunoitwa nenhengo dzeparamende pamwe nevezvematongerwo enyika, vanhu ava havazvipe nguva yekuti vaonekwe nevana chiremba vachitariswa hutano hwavo.
VaMoyo, avo vaive zvakare mumiriri weNketa muparamende, vakashaya neChishanu mushure mekurwara nechirwere chemoyo kwenguva pfupi pfupi.
Mapato ezvematongerwo enyika abatana pakuvigwa kwaVaMoyo. Vabva kubato reZanu PF vanosanganisira gurukota rezvemigodhi, VaObert Mpofu, mumiriri weMwenezi East, uye vari nhengo yepolitburo
, VaKudakwashe Basikiti, pamwe naAmai Sithembiso Nyoni.
MDC inotungamirwa naVaWelshman Ncube yanga yakamirirwa nemutauriri webato iri, VaNhlanhla Dube, avo vati vauya kuzoratidza kubatana kwevanhu munguva dzerufu.
Mutauriri weZanu PF, VaRugare Gumbo, vatiwo chinhu chinenge chakakosha kuti vanhu vanoshanda vose munyaya dzekusimudzira nyika, vange vachinyaradzana munguva dzerufu.
Mutauriri weMDC inotungamirwa naVaTsvangirai, VaDouglas Mwonzora, vanoti VaMoyo munhu anga achibatanidza vanhu uye anga achishanda zvakanaka nevamwe vake.
VaMoyo vanga vave nemakore makumi mashanu nematanhatu. Vasiya mudzimai nevana vashanu.

robotstxt: allowed

filter: keep


text:
Spidhi yepaGonyo
Spidhi yepaGonyo (angular velocity) unotaurwa kana chinhu chiri kutenderera pamunyonga kana kuti pachikamu chedenderedzwa. Pakadai chiumbwa ichi chinenge chisingatize kubva pakati pedenderedzwa panova ndipo pane akiso yekutenderera. Saka muchacha wepa gonya unokwanisa kupimwa kuchitevedzwa kuti chatenderera gonya rakakura zvakadii.
Muchacha pima negonya unopimwa nechiyero chinonzi radian pa mineti uye unonyorwa uchiratidzwa nevara rinoti omega (w, kana kuti Ω).
Kujekesa[chinja | edit source]
Spidhi yepaGonyo unoshandiswa kunyanya panotaurwa kuti muchina inotendera pamutanda weakiso inomhanya zvakadini. Michina iyi inosanganisira: injini, gwenya, vhiri nemimwewo.
Somuenzaniso kana injini ichimhanya kunotaurwa Spidhi yepaGonyo yeinjini unopimwa nechiyero chinonzi dendera pa mineti. Injini inokwanisa kumhanya nemuchacha wepa gonya unosvika 2000 dendera pa mineti kana kuti 2000 revs per minute. Zvakakosha tionesane kuti dendera roga-roga rinomirira 360o, saka dendera pacharowo rinopima gonya.


text:
BHAIBHERI RINOCHINJA UPENYU
“Ndakatanga Kunyatsofunga Kuti Upenyu Hwangu Hwainge Hwakananga Kupi”
GORE ROKUBEREKWA: 1941
NYIKA: AUSTRALIA
NHOROONDO YOUPENYU: AISVUTA FODYA UYE AIVA CHIDHAKWA
MARARAMIRO ANDAIITA:
Ndakakurira mutaundi duku rokumaruwa rinonzi Warialda muNew South Wales. Warialda inzvimbo inorimwa mbeu dzakasiyana-siyana uye inochengetwa makwai nemombe. Taundi racho rakachena uye kuparwa kwemhosva kushoma.
Zvandakanga ndiri dangwe pavana gumi, ndakatanga kushanda ndiine makore 13, kuti ndibatsire pakuriritira mhuri. Sezvo ndakanga ndisina kunyanya kudzidza, ndaishanda mumapurazi. Ndava nemakore 15, ndaishanda basa rokutarisira zvipfuwo, ndichipingudza mabhiza.
Kushanda pamapurazi kwaiva nezvakwakanakira uyewo zvakwakaipira. Ndaifarira chaizvo basa racho uye nzvimbo yacho. Ndaiwanzogara pamoto manheru ndichitarira mwedzi uye denga rakazara nenyeredzi ukuwo kamhepo kanotonhorera kachiita kuti ndinzwe kunhuwirira kwemiti yaiva pedyo. Ndinoyeuka ndichifunga kuti panofanira kuva neMunhu akasika zvinhu zvose izvi zvakanaka kudai. Asi mumapurazi imomo ndaishanda nevanhu vaiva neunhu hwakafumuka. Ndaigara ndichinzwa mashoko okutuka uye ndaiwana fodya zviri nyore. Ndakabva ndava netsika yokusvuta uye kutuka.
Ndava nemakore 18, ndakatamira kuSydney. Ndakaedza kupinda muchiuto asi handina kukwanisa nokuti ndaiva nedzidzo shoma. Ndakazowana basa muSydney uye ndakagaramo kwegore. Panguva iyoyo ndipo pandakatanga kusangana neZvapupu zvaJehovha. Ndakakokwa kuti ndipinde mumwe wemisangano yavo ndikabvuma uye ndakabva ndangoona kuti dzidziso dzavo ndedzechokwadi.
Munguva pfupi, ndakasarudza kudzokera kumaruwa. Ndakazopedzisira ndava kuGoondiwindi, muQueensland. Ndakawana basa, uye ndakaroora asi zvinosuwisa kuti ndakabva ndatanga kunwa doro.
Ini nemudzimai wangu takava nevana vaviri. Pashure pokunge vana vangu vaberekwa, ndakatanga kunyatsofunga kuti upenyu hwangu hwainge hwakananga kupi. Ndakayeuka zvandakanga ndanzwa pamusangano weZvapupu kuSydney, uye ndakafunga kuti ndaifanira kuita chimwe chinhu.
Ndakawana magazini yekare yeNharireyomurindi, yaiva nekero yehofisi yebazi reZvapupu zvaJehovha yokuAustralia. Ndakatumira tsamba ndichikumbira kubatsirwa. Ndakabva ndashanyirwa nechimwe Chapupu chaiva nerudo uye nemutsa. Pasina nguva, akatanga kudzidza neni Bhaibheri.
KUCHINJWA KWAKAITWA UPENYU HWANGU NEBHAIBHERI:
Pandaidzidza Bhaibheri, ndakaona kuti ndaifanira kuchinja zvinhu zvakawanda muupenyu hwangu. Ndima yeBhaibheri yakanyanya kundibatsira ndi2 VaKorinde 7:1. Ndima iyi inotikurudzira kuti ‘tizvichenese pazvinhu zvose zvinosvibisa nyama.’
Ndakasarudza kurega kusvuta nokudhakwa. Zvakanga zvisiri nyore kuchinja, sezvo yainge yatova tsika kwenguva yakareba. Asi ndainge ndatsunga kuti ndirarame nenzira inofadza Mwari. Chakandibatsira zvikuru kwaiva kushandisa zano ratinowana pana VaRoma 12:2 rinoti: “Regai kuzvienzanisa nemamiriro ezvinhu epanguva ino, asi shandurwai nokuchinja pfungwa dzenyu.” Ndakaona kuti kana ndaizokwanisa kuchinja unhu hwangu, ndaifanira kuchinja mafungiro angu, uye ndoona unhu hwangu semaonero aiita Mwari kuti hwaiva hwakaipa. Mwari akandibatsira kuti ndikwanise kusiya fodya uye kurega kudhakwa.
“Ndakaona kuti kana ndaizokwanisa kuchinja unhu hwangu, ndaifanira kuchinja mafungiro angu”
Kutuka ndiko kwaiva kwakanyanya kundiomera kurega. Ndaiziva kuti muBhaibheri mune zano riri pana VaEfeso 4:29 rinoti: “Shoko rakaora ngarirege kubuda mumuromo menyu.” Kunyange zvakadaro, zvakanditorera nguva kugadzirisa matauriro angu. Ndakabatsirwa nokufungisisa mashoko ari pana Isaya 40:26. Ichitaura nezvematenga akazara nyeredzi, ndima yacho inoti: “Tarirai kumusoro muone. Ndiani akasika zvinhu izvi? Ndiye anobudisa uto razvo maererano nokuwanda kwazvo, anozvishevedza zvose nemazita azvo. Nokuda kwoukuru hwesimba rake guru, zvaainewo simba guru, hapana kana chimwe chete chazvo chinoshayikwa.” Ndakafunga kuti, kana Mwari aine simba rokusika zvinhu zvose zviri pasi nokudenga izvo zvandaifarira kutarira, zvechokwadi aizondipa simba rokuchinja kuitira kuti ndimufadze. Kuramba ndichinyengetera uye kushanda nesimba kwakandibatsira kuti ndigadzirise matauriro angu zvishoma nezvishoma.
KUBATSIRWA KWANDAKAITWA:
Pandaiita basa rokutarisira zvipfuwo, ndaisawana mukana wokukurukura nevanhu sezvo pamapurazi pandaishanda paiva nevanhu vashoma. Asi, nokudzidziswa kwandakaitwa pamisangano yeZvapupu zvaJehovha, ndava kugona kutaura nevamwe. Kudzidziswa uku kwakandibatsirawo kuti ndigone kuudza vamwe mashoko akanaka oUmambo hwaMwari.—Mateu 6:9, 10; 24:14.
Ndava nemakore ndichishanda semukuru muungano uye ndichifara. Ndinoiona seropafadzo kuita zvose zvandinogona kubatsira hama dzangu dzandinonamata nadzo. Chikomborero chikuru chandakawana ndechokushumira Jehovha nemudzimai wangu akavimbika uye ane rudo, pamwe chete nevana vedu vakanaka chaizvo.
Ndinoonga Jehovha nokundidzidzisa kunyange zvazvo ndiine dzidzo shoma. (Isaya 54:13) Ndinobvumirana chaizvo nemashoko ari pana Zvirevo 10:22, anoti: “Chikomborero chaJehovha ndicho chinopfumisa.” Ini nemhuri yangu tinotarisira kuzodzidza zvakawanda nezvaJehovha uye kumushumira nokusingaperi.


text:
END STOP, UABVirtual mabhizimisi kadhi
END STOP, UAB
Agriculture, zvokudya zvinogadzirwa, Bhekari, Chinwiwa stores, Confectionery, Doro +22
Mepu
Activity chikamu
Agriculture, zvokudya zvinogadzirwa, Bhekari, Chinwiwa stores, Confectionery, Doro, Doro, Energy zvinwiwa, Fizzy zvinwiwa, Foods, Furawa, Furawa products, Grocery stores, Inonyanya, Kunwa mvura, Kvass, Liqueurs, Midzimu, Muto, Mvura, Neiya inoiswa muzvinwiwa zvinodhaka, Other drinks, Remonedhi, Semi-rakapera zvinogadzirwa, Syrups, Vodka, Waini, Zvinwiwa


text:
WASHINGTON —
Kunyange hazvo komiti iri kutungamira kunyorwa kwebumbiro idzva remitemo yenyika iri kuti yave kutarisira kurisvitsa kudare reparamende mukugadzirira rwendo rwaro kuenda kureferendamu, masangano evechidiki anoti ane maonero akasiyanasiyana panyaya yekodzero dzavo mugwaro iri.
Chikamu chechipiri mumupanda wechimakumi maviri chegwaro idzva iri chinoti hurumende nemapazi ayo ose zvinofanirwa kutora matanho akakodzera, kusanganisira zvirongwa zvekusimudzira vechidiki, uye kuti vawane dzidzo pamwe nemikana mune zvakawanda zvinosanganisira zvematongerwo enyika, zveupfumi nezvimwe zvakadaro muupenyu.
Mukuru wesangano revechidiki reYouth in Democracy Initiative of Zimbabwe (YIDEZ), VaSydney Chisi, vanoti mazwi evechidiki vakawanda haana kunzwikwa sezvo vazhinji vavo vasina kukwanisa kupihwa mukana wekutaura munguva yekunzwa pfungwa dzevanhu.
VaChisi vanotiwo zvikamu zvitanhatu kubva muzana zvevechidiki ndizvo chete zvakakwanisa kupa pfungwa dzavo panguva yekunzwa pfungwa dzevanhu, zvichienzaniswa nemadzimai avanoti akabuda akawanda achinopa pfungwa dzawo.
Asi sachigaro wevechidiki muZanu mudunhu reHarare, VaJim Kunaka, vanoti vari kutambira gwaro iri sezvariri, sezvo vechidiki vakatotanga nechekare kuwana mikana, zvikuru munyaya yekuendeswa kwehufumi kuvatema.
VaKunaka vanoti vechidiki vebato ravo vachakurudzira veruzhinji kuti vatambire gwaro iri parefendamu, vachiti kana pane zvishoma zvavanopokana nazvo, zvinozogadziriswa kuburikidzwa nekuvandudza bumbiro rinenge ravepo.


text:
MUKAI! SEPTEMBER 2014
Mazano Okuti Vanhu Vagarisane Zvakanaka
Vakawanda vanoda kugarisana zvakanaka neshamwari uye nevavakidzani asi izvi zvinooma nemhaka yokukanganisirana kwavanomboita. Tingagadzirisa sei kusawirirana kwacho zvine rugare uye pasina kurwa?
Mazano Okuti Vanhu Vagarisane Zvakanaka
Mazano omuBhaibheri ari kubatsira vanhu vaimbovengana kuti vataurirane vobva vazova shamwari, tsika nditsike chaiye.
Kubaya-baya Foni Pane Vamwe Kuremekedza Here?
Zvakaipa here kumboverenga meseji yapinda pafoni paunenge uchitaura nemumwe wako? Ko kuramba uchipisa nyaya nomumwe wako worega kutarisa meseji kwakaipa here?
Kurotswa naMwari
Mwari achiri kurotsa vanhu here?
Ungaitei Kana Wawirwa Netsaona?
Bhaibheri rinogona kukubatsira.
Kuparara Kwezvinhu
Kei akasara asisina chinhu nemhaka yetsunami yakaitika kuJapan muna 2011. Akawana rubatsiro kubva kune vamwe asi ane vhesi yomuBhaibheri yakanyanya kumubatsira.
Kurwara
Mabel aiita basa rokuiitisa varwere maekisesaizi. Paakazooparetwa bundu raiva muuropi, akanga ava kufanira kuitawo maekisesaizi aaimboitisa varwere.
Kufirwa
Ronaldo akafirwa nehama dzake 5 mota yavo payakaita tsaona makore 16 akapfuura. Kunyange zvichiri kumurwadza, akawana chinhu chakamunyaradza.
Machechi
Bhaibheri rinotaura kuti nei kuine machechi akawanda.
Zvimwe Zviri paIndaneti
Ndingatsanangurira Sei Vamwe Zvandinotenda Panyaya Dzebonde?
Kana ukabvunzwa kuti: ‘Hauna mukomana?’ unogona here kutsanangura zvaunotenda uchishandisa Bhaibheri?
Zvinotaurwa Nevechiduku Nezvekuverengera
Inzwa kuti vechiduku vanoti kudii nezvezvakaipira kuverengera uye zvakanakira kunyatsoshandisa nguva yako nokuchenjera.
Mwari Anotuma Mosesi kuIjipiti
Mosesi naAroni vakaratidza ushingi pavakataura naFarao aiva nesimba. Dhaunirodhai nyaya idzi paIndaneti modzikurukura semhuri.


text:
BHAIBHERI RINOCHINJA UPENYU
“Vanhu Vakawanda Vaindivenga”
GORE ROKUBEREKWA: 1978
NYIKA: CHILE
NHOROONDO YOUPENYU: AIVA NECHISIMBA
MARARAMIRO ANDAIITA:
Ndakakurira muSantiago, guta guru reChile, munzvimbo yaiva yakazara vanhu vaiita zvemadhiragi, zvikwata zvematsotsi, nekuparwa kwemhosva. Baba vangu vakapondwa pandakanga ndava nemakore mashanu. Amai vangu vakazogara nemumwe murume aiva neutsinye. Aigara achitirova. Nanhasi ndichiri kurwadziwa mumwoyo nezvaiitika makore iwayo.
Sezvandaikura, ndakatanga kuita chisimba pamusana pezvakaipa zvaiitika izvi. Ndaiteerera musambo weheavy-metal, ndainwa doro zvakanyanya, uye ndaishandisa madhiragi pano neapo. Ndaigara ndichirwa mumigwagwa nevaiita zvekutengesa madhiragi uye vakaedza kundiuraya kakawanda. Pane imwe nguva, chimwe chikwata chandairwisana nacho chakabhadhara mumwe murume aiva nemukurumbira wekuuraya vanhu kuti andiuraye, asi ndakapukunyuka ndingori nechironda chekubayiwa nebanga. Pane imwewo nguva, vamwe varume vechikwata chaiita zvekutengesa madhiragi vakandinongedzera pfuti mumusoro uye vakaedza kundiuraya vachiita zvokundisungirira.
Muna 1996, ndakadanana nemukadzi anonzi Carolina uye takaroorana muna 1998. Pashure pokunge mwanakomana wedu wekutanga azvarwa, ndakanzwa kutya zvikuru kuti ndaizopedzisira ndaita sababa vangu vokurera ndobata mhuri yangu zvisina kunaka pamusana pehasha dzandaiva nadzo. Saka ndakaenda kuchipatara chemunzvimbo yedu chokubatsira vanhu kuti vagone kugarisana zvakanaka nevamwe. Ndakapiwa mishonga asi hazvina kubatsira. Ndaingoramba ndichingogumburwa netunhu kunyange tudiki-diki; ndakanga ndisisabatsiriki. Ndakaedza kuzviuraya ndichida kuti ndisarambe ndichishungurudza mhuri yangu. Asi, ndinotenda kuti hazvina kuzobudirira.
Ndakanga ndava nemakore akawanda ndisingadaviri kuti kuna Mwari, asi ndaida kudavira muna Mwari. Saka ndakatanga kupinda imwe chechi. Panguva iyoyo, mudzimai wangu aidzidza Bhaibheri neZvapupu zvaJehovha. Ndaivenga Zvapupu zvacho, uye kakawanda ndaivatuka zvinonyadzisira. Asi vaiita zvandaisatarisira, nokuti nguva dzose vaindipindura zvine rugare.
Mumwe musi, Carolina akandikumbira kuti ndiverenge pana Pisarema 83:18 muBhaibheri rangu. Ndima iyoyo inonyatsotaura zvakajeka kuti zita raMwari ndiJehovha. Ndakashamisika kuona kuti kuchechi ndakanga ndadzidza nezvamwari, asi kwete nezvaJehovha. Mukutanga kwegore ra2000, ndakatangawo kudzidza Bhaibheri neZvapupu.
KUCHINJWA KWAKAITWA UPENYU HWANGU NEBHAIBHERI:
Sezvandaifambira mberi, ndakanyaradzwa nokuziva kuti Jehovha ndiMwari ane tsitsi uye anokanganwira. Somuenzaniso, pana Eksodho 34:6, 7, Bhaibheri rinotsanangura Jehovha sa“Mwari ane ngoni nenyasha, anononoka kutsamwa uye azere nomutsa worudo, nechokwadi, anochengetera vane zviuru mutsa worudo, anoregerera kukanganisa, kudarika uye chivi.”
Ndakanyaradzwa nokuziva kuti Jehovha ndiMwari ane tsitsi uye anokanganwira
Asi zvaisava nyore kuti ndishandise zvandaidzidza. Ndaiva nechokwadi chokuti ndaisazombofa ndakakwanisa kudzora hasha dzangu. Pose pandaikundikana, Carolina aindikurudzira nerudo. Aindiyeuchidza kuti Jehovha aiona zvose zvandaiedza kuita. Kunditsigira kwaaiita kwakandipa simba rekuramba ndichiedza kufadza Jehovha kunyange zvazvo ndainzwa ndisina tariro.
Rimwe zuva, Alejandro uyo aindidzidzisa Bhaibheri, akandikumbira kuti ndiverenge VaGaratiya 5:22, 23. Ndima idzodzo dzinotaura kuti chibereko chomudzimu waMwari “rudo, mufaro, rugare, mwoyo murefu, mutsa, runako, kutenda, unyoro, kuzvidzora.” Alejandro akatsanangura kuti ndaisagona kuva neunhu hwakadaro ndichishandisa simba rangu, asi zvaitoda mudzimu mutsvene waMwari. Chokwadi ichocho chakanyatsochinja mafungiro angu!
Ndakazopinda gungano reZvapupu zvaJehovha. Kurongeka, utsanana uye kushamwaridzana zvandakaona ikoko zvakaita kuti ndive nechokwadi chokuti ndakanga ndawana chechi yechokwadi. (Johani 13:34, 35) Ndakabhabhatidzwa muna February 2001.
KUBATSIRWA KWANDAKAITWA:
Jehovha akandichinja kubva pakuva munhu aiita zvechisimba kuti ndive munhu ane rugare. Ndinonzwa sokuti akandiburitsa mumatope mandakanga ndakanyura. Vanhu vakawanda vaindivenga, uye handivapi mhosva. Iye zvino ndava kufara kushumira Jehovha ndiine rugare pamwe chete nemudzimai wangu nevanakomana vaviri.
Hama dzangu neshamwari dzekare dzakashamisika zvikuru nekuchinja kwandakaita. Saka vakawanda vacho vava kufarira kudzidza chokwadi chemuBhaibheri. Ndakavawo nechikomborero chokubatsira vamwe kuti vazive Jehovha. Ndinofara zvikuru kuona chokwadi chemuBhaibheri chichichinja upenyu hwavowo!


text:
Kupayona Kunosimbisa Ukama Hwedu naMwari
“Zvakanaka kuimbira Mwari wedu.”—PIS. 147:1.
1, 2. (a) Chii chinoitika patinofunga uye patinotaura nezvemunhu watinoda? (Ona mufananidzo uri panotangira nyaya ino.) (b) Tichakurukura mibvunzo ipi?
PATINOFUNGA uye patinotaura nezvomunhu watinoda, ushamwari hwedu naye hunogona kusimba. Ndizvo zvazvinoitawo patinofunga uye patinotaura nezvaJehovha Mwari. Dhavhidhi paaiva mufudzi aipedza usiku hwakawanda achitarira denga rizere nenyeredzi uye achifungisisa nezvekushamisa kunoita Musiki waro. Akanyora kuti: “Pandinoona matenga enyu, iwo mabasa eminwe yenyu, mwedzi nenyeredzi zvamakagadzira, munhuwo zvake chiiko zvamunomufunga, nomwanakomana womunhu wepanyika zvamunomutarisira?” (Pis. 8:3, 4) Uye muapostora Pauro paakafunga nezvokuzadziswa kunoshamisa kwechinangwa chaJehovha chine chokuita naIsraeri waMwari, akati: “Haiwa, pfuma yaMwari nouchenjeri nezivo zvakadzama sei!”—VaR. 11:17-26, 33.
2 Patinoita ushumiri, tinofunga uye tinotaura nezvaJehovha. Izvozvo zvine zvazvakanakira. Vakawanda vanoita ushumiri hwenguva yakazara vakaona kuti chimwe chikomborero chavanowana nokupedza nguva yakawanda muushumiri ndechokuti vanowedzera kuda Mwari. Pasinei nokuti uri mubasa renguva yakazara kana kuti ndizvo zvauri kuvavarira, funga izvi: Ushumiri hwenguva yakazara hungasimbisa sei ukama hwako naJehovha? Kana uri piyona, zvibvunze kuti, ‘Chii chichandibatsira kuti ndirambe ndiri mubasa iri rine mubayiro?’ Kana usati wava kupayona, zvibvunze kuti, ‘Zvii zvandingaita kuti nditange kupayona?’ Ngatikurukurei kuti basa renguva yakazara rinosimbisa sei ukama hwedu naMwari.
BASA RENGUVA YAKAZARA UYE UKAMA HWEDU NAMWARI
3. Tinobatsirwa sei nokutaura nezvemakomborero oUmambo ari mberi patinenge tiri muushumiri?
3 Kukurukura nevamwe nezvemakomborero oUmambo ari mberi kunotiswededza pedyo naJehovha. Rugwaro rwupi rwaunofarira kushandisa paunenge uchiparidza paimba neimba? Zvimwe unofarira Pisarema 37:10, 11; Dhanieri 2:44; Johani 5:28, 29 kana kuti Zvakazarurwa 21:3, 4. Pose patinokurukura nevamwe vimbiso idzi, tinoyeuchidzwa kuti Mwari wedu ane rupo zvechokwadi ndiye mupi we“zvipo zvose zvakanaka nezvinopiwa zvose zvakakwana.” Izvi zvinotiswededza pedyo naye.—Jak. 1:17.
4. Nei kunzwisisa kwedu kuti Mwari akanaka kuchiwedzera patinoona kusaziva chokwadi kunoita vanhu vari munyika?
4 Patinoona kusaziva chokwadi kunoita vanhu vatinoparidzira, tinobva tawedzera kuonga chokwadi. Vanhu vari munyika havana chinovatungamirira chavanovimba nacho chinovabatsira kuti vabudirire uye vafare. Vakawanda vanonetseka kuti ramangwana ravo rakadii uye havana tariro. Vanoda kuziva kuti chinangwa choupenyu ndechei. Kunyange vakawanda vanoita zvechitendero havanyatsozivi Magwaro. Vakangoita sevanhu vaiva muNinivhi. (Verenga Jona 4:11.) Patinopedza nguva yakawanda muushumiri, tinonyatsoona musiyano uri pakati pevanhu vatinoparidzira nevanhu vaJehovha. (Isa. 65:13) Tinoona kuti Jehovha akanaka pakuti haangotipi zvatinoda pakunamata chete, asi kuti anokokawo vose kuti vanyaradzwe uye vave netariro yechokwadi.—Zvak. 22:17.
5. Kubatsira vamwe pane zvokunamata kunoita kuti tione sei matambudziko edu?
5 Kubatsira vamwe pakunamata kunoita kuti tisanyanya kunetseka nematambudziko edu. Mumwe piyona wenguva dzose anonzi Trisha akaona kuti ichi ichokwadi vabereki vake pavakarambana. Anoti: “Ndicho chinhu chakanyanya kundirwadza chaizvo muupenyu hwangu.” Rimwe zuva ainge akasuruvara chaizvo uye asingadi kubuda muushumiri, asi akazosarudza kuenda kunodzidza Bhaibheri nevamwe vana vatatu vaitova nedambudziko rakakura kupfuura rake. Baba vevana ava vainge vavasiya uye vana vacho vaishungurudzwa nomukoma vavo. Trisha anoti: “Dambudziko rangu kana kuti kushungurudzika kwandaiita pakanga pasina zviripo kana tichienzanisa nedambudziko ravo. Pataidzidza, zviso zvavo zvairatidza kufara chaizvo uye vaiseka. Vana ivavo vaiva chipo chaibva kuna Jehovha kunyanya pazuva iroro.”
6, 7. (a) Kutenda kwedu kunosimbiswa sei patinodzidzisa vamwe chokwadi cheBhaibheri? (b) Kukoshesa kwatinoita uchenjeri hwaMwari kunoita sei patinoona vanhu vanodzidza Bhaibheri vachichinja upenyu hwavo nokushandisa zvinotaurwa neMagwaro?
6 Patinodzidzisa vamwe chokwadi cheBhaibheri, kutenda kwedu kunosimba. Muapostora Pauro akanyora nezvevamwe vaJudha vomunguva yake vaisaita zvavaiparidza achiti: “Iwe unodzidzisa mumwe munhu, hauzvidzidzisi here?” (VaR. 2:21) Izvi zvakasiyana chaizvo nezvinoitwa nemapiyona mazuva ano. Kazhinji, vane mikana yakawanda yokudzidzisa vamwe chokwadi uye kuitisa zvidzidzo zveBhaibheri. Kuti vanyatsobudirira, vanofanira kugadzirira chidzidzo chimwe nechimwe uye pamwe pacho vanotsvakurudza kuti vapindure mibvunzo. Mumwe piyona anonzi Janeen anoti: “Pose pandinowana mukana wokudzidzisa vamwe chokwadi, ndinonzwa sokuti chokwadi ichi chiri kurovererwa mupfungwa nomumwoyo mangu. Izvi zvinoita kuti kutenda kwangu kurambe kuchikura.”
7 Kuona vatinodzidzisa Bhaibheri vachichinja upenyu hwavo nokushandisa zvinotaurwa neBhaibheri kunoita kuti tiwedzere kukoshesa uchenjeri hwaMwari. (Isa. 48:17, 18) Izvi zvinotibatsira kuti tiwedzere kutsunga kuramba tichishandisa zvinotaurwa neBhaibheri muupenyu hwedu. Mumwe piyona anonzi Adrianna anoti: “Upenyu hwevanhu hunogona kuipa pavanovimba nouchenjeri hwavo. Asi pavanotanga kuvimba nouchenjeri hwaJehovha, upenyu hwavo hunotanga kuchinja.” Phil anotiwo: ‘Unoshamiswa nokuona kuti vanhu vanochinja sei upenyu hwavo vachibatsirwa naJehovha.’
8. Kushanda neshamwari dzakanaka muushumiri kunotibatsira sei?
8 Kushanda neshamwari dzakanaka muushumiri kunotisimbisa pakunamata. (Zvir. 13:20) Mapiyona akawanda anopedza nguva yakawanda nevamwe vaevhangeri. Izvi zvinoita kuti pave nemikana yakawanda ‘yokukurudzirana.’ (VaR. 1:12; verenga Zvirevo 27:17.) Mumwe piyona anonzi Lisa anoti: “Kubasa vanhu vanowanzoita makwikwi uye vanoitirana godo. Zuva nezuva unenge uine vanhu vanoita makuhwa uye vanotaura zvisina kunaka. Vanotoita zvose zvavanogona kuti vave pamberi pevamwe. Dzimwe nguva unosekwa kana kunyombwa pamusana peunhu hwako hwechiKristu. Asi kushanda muushumiri nevamwe vaKristu kunokurudzira chaizvo. Panopera zuva ndinodzoka kumba ndazorodzwa pasinei nokuti ndaneta zvakadini.”
9. Kupayona newatakaroorana naye kunoita kuti imba yedu iite sei?
9 Patinopayona newatakaroorana naye imba yedu inobva yasimba. (Mup. 4:12) Madeline uyo anopayona nemurume wake anoti: “Ini nemurume wangu tine nguva yakawanda yokukurukura zvinenge zvaswera zvichiitika muushumiri kana kuti chimwe chinhu chatinenge taona pakuverenga Bhaibheri chatingashandisa muushumiri. Gore roga roga ratinopayona tose tinowedzera kudanana.” Trisha anotiwo: “Ini nomurume wangu hatidi kuva nezvikwereti, saka hatinetsani nenyaya dzemari. Tine purogiramu yakafanana youshumiri, saka tinodzokera tose kune vanhu vanenge vafarira uye vatinodzidza navo Bhaibheri, izvo zvinotibatsira kuti tiwedzere kudanana uye tiswedere pedyo naJehovha.”
10. Kana tichiisa Umambo pokutanga uye tichiona kutsigirwa kwatinoitwa naMwari, kuvimba kwatinoita naJehovha kunoita sei?
10 Kuvimba kwatinoita naJehovha kunowedzera patinoisa zvinhu zvoUmambo pokutanga, toona kutsigirwa kwatinoitwa naJehovha, uye kupindura kwaanoita minyengetero yedu. Ichokwadi kuti vaKristu vose vakatendeka vanovimba naJehovha. Asi vaya vari mubasa renguva yakazara vanoona kuti kuvimba naJehovha kunovabatsira kuti varambe vari mapiyona. (Verenga Mateu 6:30-34.) Curt, uyo anopayona uye anoshanda somutsivi wemutariri wedunhu akanzi anoshanyira ungano yaiva kure uye zvaitoda maawa maviri nehafu kuti asvike ikoko nemotokari. Iye nomudzimai wake, uyo anopayonawo, vaiva nepeturu yaingokwana kuenda chete uye painge pachine vhiki kuti azotambira mari. Curt anoti, “Ndakatanga kunetseka kana ndainge ndaita chisarudzo chakanaka.” Pashure pokunge vanyengetera, vakafunga kuti vaikwanisa kuita basa racho vachivimba kuti Mwari aizovatarisira. Pavainge vava kuda kuenda, imwe hanzvadzi yakati yaiva nechipo chayaida kuvapa. Chipo chacho chaiva chemari yaikwanirana neyavaida kuti vazodzoka kumba. Curt anoti, “Kana zvinhu zvakadai zvichiwanzoitika kwauri, zviri nyore kuona kuti Jehovha ndiye ari kukutarisira.”
11. Ndeapi mamwe makomborero anowanikwa nemapiyona? Tsanangura.
11 Mapiyona anowanzoona kuti paanoshanda nesimba mubasa raJehovha uye paanoramba achiva pedyo naye, anoramba achiwana makomborero asingaperi. (Dheut. 28:2) Asi kupayona kunewo matambudziko ako. Hapana mushumiri waMwari asingasangani nematambudziko anokonzerwa nokupanduka kwaAdhamu. Mamwe matambudziko angaita kuti mapiyona ambomira kupayona, asi matambudziko iwayo anogona kudziviswa kana kuti kugadziriswa. Chii chingabatsira mapiyona kuti arambe achifara mubasa rawo?
KURAMBA URI MUBASA RENGUVA YAKAZARA
12, 13. (a) Piyona anofanira kuitei kana achiomerwa nokusvitsa maawa ake? (b) Nei zvichanyanya kukosha kuva nepurogiramu yokuverenga Bhaibheri zuva nezuva, kudzidza uri woga uye kufungisisa?
12 Mapiyona akawanda ane zvakawanda zvokuita. Zvingasava nyore kuti zvose zvinoda kuitwa zviitwe, saka zvinokosha kuva munhu akarongeka. (1 VaK. 14:33, 40) Kana piyona achiomerwa nokusvitsa maawa, angada kuongororazve kuti ari kushandisa sei nguva yake. (VaEf. 5:15, 16) Angazvibvunza kuti: ‘Ndiri kupedza nguva yakadini pakuzvivaraidza? Ndinofanira kuwedzera kuzvidzora here? Ndingada kugadzirisa purogiramu yangu yokubasa here?’ Hapana muKristu angaramba kuti zviri nyore kuti munhu awedzere zvokuita papurogiramu yake, saka vaya vari mubasa renguva yakazara vangada kugara vachiongorora purogiramu yavo uye kuchinja kana paine zvinoda kuchinjwa.
13 Purogiramu yapiyona inofanira kusanganisira kuverenga Bhaibheri zuva nezuva, kudzidza ari oga uye kufungisisa. Saka piyona anofanira kuzvidzora kuitira kuti zvinhu zvisinganyanyi kukosha zvisamutorera nguva yaanenge achifanira kuita zvinhu izvozvo zvinokosha. (VaF. 1:10) Somuenzaniso, fungidzira piyona achisvika pamba pashure pokunge aswera muushumiri. Akaronga kuti manheru iwayo agadzirire misangano. Asi anombotanga averenga tsamba dzake. Anobva avhura kombiyuta overenga uye opindura tsamba dzake dzepaIndaneti. Achiri paIndaneti, anovhura imwe nzvimbo kuti aone kana chimwe chinhu chaanga achida kutenga chaderedzwa mutengo. Maawa anenge maviri atopera asiri kumbozviona uye haasati atanga kuita zvaanga akaronga manheru iwayo. Nei izvozvo zvisina kunaka? Nyanzvi dzokumhanya dzinofanira kutarisira miviri yadzo kana dzichida kumhanya kwemakore akawanda. Saizvozvowo, kuti piyona arambe ari muushumiri hwenguva yakazara, anofanira kuva nepurogiramu yokudzidza ari oga kuti arambe akasimba pakunamata.—1 Tim. 4:16.
14, 15. (a) Nei mapiyona achifanira kuita kuti upenyu hwavo husava netwakawanda-wanda? (b) Kana piyona akasangana nematambudziko, anofanira kuitei?
14 Mapiyona anobudirira anoedza kuita kuti upenyu hwavo husava netwakawanda-wanda. Jesu akakurudzira vadzidzi vake kuti vave neziso rakanaka. (Mat. 6:22) Akarega kuva nezvakawanda muupenyu kuti akwanise kupedza ushumiri hwake asina zvinomudzongonyedza. Akati: “Makava ane maguru uye shiri dzokudenga dzine pokugara, asi Mwanakomana womunhu haana pokuisa musoro wake.” (Mat. 8:20) Kana piyona achida kutevedzera Jesu, anofanira kufunga kuti kana akava nezvinhu zvakawanda, achavawo nezvakawanda zvinoda kutarisirwa, kugadziriswa kana kuti kutengwazve.
15 Mapiyona anoziva kuti ropafadzo yavo haibvi pakuti anonyanya kukosha kupfuura vamwe. Asi chero chipo kana kuti ropafadzo yatingava nayo, tinoiwana nepamusana pemutsa usina kukodzera kuwanwa waMwari. Saka kuti munhu arambe achipayona, anofanira kuvimba naJehovha. (VaF. 4:13) Matambudziko achatovapo. (Pis. 34:19) Paanovapo, mapiyona anofanira kutsvaka kutungamirirwa naJehovha uye kubvuma kubatsirwa naye, pane kukurumidza kurega kupayona. (Verenga Pisarema 37:5.) Mapiyona paanoona kubatsirwa kwaanoitwa naMwari, achaswedera pedyo naBaba vavo vokudenga vane hanya.—Isa. 41:10.
UNOGONA KUPAYONAWO HERE?
16. Unofanira kuitei kana uchida kupayona?
16 Kana uchida kukomborerwawo sezvinoitwa vari mubasa renguva yakazara, ita kuti Jehovha azive chido chako. (1 Joh. 5:14, 15) Taura nevari kupayona. Iva nezvinangwa zvichakubatsira kuti uve piyona. Ndizvo zvakaitwa naKeith naErika. Vaienda kubasa, uye vainge vatenga imba nemotokari itsva vachangoroorana, sezvaiitwawo nevezera ravo. Vanoti: “Taifunga kuti zvinhu izvozvo zvaizoita kuti tigutsikane asi hatina.” Keith paakapererwa nebasa, akava piyona webetsero. Akati: “Kupayona kwakandibatsira kuona kuti ushumiri hunoita kuti ufare.” Vakatanga kushamwaridzana nemumwe murume nomudzimai vaipayona avo vakavabatsira kuona kuti kuva neupenyu husina twakawanda-wanda uye kupayona kunoita kuti munhu afare. Keith naErika vakaitei? Vanoti: “Takanyora pasi zvinangwa zvokunamata zvataiva nazvo, tikanamira pepa racho pafiriji uye taimaka chimwe nechimwe chatainge tazadzisa.” Nokufamba kwenguva, vakazokwanisa kupayona.
17. Nei kuri kuchenjera kuti ufunge nezvokugadzirisa purogiramu yako kana kuti upenyu hwako kuti upayone?
17 Unogona kupayonawo here? Kana usingakwanisi panguva ino, ita zvose zvaunogona kuti uwedzere kuva pedyo naJehovha nokuita zvakawanda muushumiri. Kana ukanyengetera uye ukafungisisa, unogona kuona kuti kugadzirisa purogiramu yako kana kuti upenyu hwako kuchaita kuti upayone. Kana ukapayona, mufaro wauchawana unopfuura nokure zvose zvaunenge wasiya. Uchaona kuti kuisa zvinhu zvine chokuita noUmambo pokutanga kuchaita kuti unyatsogutsikana. (Mat. 6:33) Uchawana mufaro mukuru unobva pakupa. Uyewo uchava nemikana yakawanda yokufunga uye kutaura nezvaJehovha, wowedzera kumuda uye kuita kuti afare.


text:
1.
Ndanzwa inzwi rako, Rinondidaidza, Ndishambidze mwoyo wangu Pane ropa rako.
CHORUS
Ndouya, Jesu! Kwauri Ishe! Shambidza mwoyo wangu Pane ropa rako.
2.
Ndashaya masimba, Iwe uchandipa; Uchandishambidz a kwazvo Uchanditsvenisa.
3.
Jesu wandidana Nditsvake rutendo Norudo noruregerero, Pasi nokudenga.
4.
Jesu wasimbisa Basa rakanaka; Wapamhidza ngoni dzake Pano mwoyo wangu.
5.
Jesu wakandipa Tsitsi dzake dzose; Wandipa ruregerero Norutendo rwake.
Tsitsi Dzinondishamisa
1.
Tsitsi dzinondishamisa
Dzakandiponesa.
Ndakange ndisingaone
Zvino ndaoneswa.
2.
Tsitsi dzinondishamisa
Dzakandishingisa.
Ngetsitsi dzake ndasukwa
Zvino ndaponeswa.
3.
Mudambudzo repanyika
Ndine Mugondeki.
Ndichazofamba kuenda
Kum’soro kudenga.
4.
Ishe wakanditsidzira
Rufaro kudenga.
Jehova ndiye M’chingeti
Muupenyu hwepasi.
1.
Ndinobva kwamuri, Ndinoenda kudenga, Ndinoenda kuimba yaBaba; Kune iyi imba inoutsvene ukuru, Ndinokugadzirira’ nzvimbo.
2.
Kana ndichienda, ndokudzokerai, A’vanhu venyika havaone: Kana ndichidzoka ndokugam’chirai, Tigare munzvimbo ndinemi.
3.
Iri’nzwi raMambo, riri’nzwi ro m’faro. Farai! Vatendi, farai! Ishe wakaenda, asi achadzoka, Apinze kudenga imi mose.
4.
Ipa togara pautsvene kwazvo, Navazhinjizhinji chokwadi: Neredu ir’nzwi tiri pana vamwe, Tokudza Ishe wokudenga.
1.
Ishe ndinzwe nekufara Ndinzwe netsitsi dzako Dzaunopa vanhu vose Ngadziuye pandiri, pandiri.
2.
Rega kundisiya, Baba, Kana ndiri mutadzi, Ndinokuipa pamwoyo, Asi uya pandiri, pandiri.
3.
Uya pano, Muponisi! Ngandichengetwenewe; Kana uchindishevedza, Ndichauya kwauri, kwauri.
4.
Mweya Mutsvenewa Mwari! Rega kundipfuura, Ngandione ndiri bofu, Taurai izwi resimba, resimba.Rudo rwako Mwari Baba, Ropara Ishe wangu, Nokuwadzana KwoMweya. Kungavepo kwandiri, kwandiri
1.
Ndinoshamiswa kwazvo Namabasa makuru Akaiitiwa nemi, Ose anorumbidzwa Ukuru hwenyu Mwari Hunoshamisa kwazvo.
2.
Kana ndarangrira Mabasa okudenga. Kana ndrangira Mabasa apanyika, Inobuda misodzi Kana ndafunga iwe.
3.
Mwari Vatatumumwe, Itai kuti tikude, Nokuti wakatida, Makazotipa Jesu, Watipa Mweya wako Wokutipupurira.
4.
Rumbidzai iwe denga! Rumbidzai iwe nyika! Rumbidzai iwe gungwa! Nesu ngatirumbidze! Uyu musiki wedu, Ano rudo rukuru.
1.
Dombondipa meso ndione, Pauzuru kudenga; Ndivaone vano utsvene, Vanofara kunaShe.
2.
Zviya zvavaiva panyika Vaichema misodzi; Vaimanikwa nokuedzwa Muedzi achiedza.
3.
Ndakaona negwara rake, Ndikabvunza, ”Makadii?” Ndiyeyo wanga watifira, Wanga wafira isu.
4.
Vakaona negwara rake, Raenda paupenyu; Vakafamba, pagwara rake, Vazorora kudenga.
5.
Ngaarumbidzwe M’tungamiri Zvaatitungamirira; Kusashaike muteveri. Panero gwara rake.
1.
Nditarire nokufara Ishe wangu Ndiwe wanga wandifira, Ishe wangu. Makasika denga renyu Waburuka denga rako, Uchisiya upenyu hwako, Ishe wangu.
2.
Ndandigere mune rima Ishe wangu; Nda’ndiende panono rufu, Ishe wangu Dzakauya nhume dzako, Dzandinzwisa dama rako, Dzandiudza tsitsi dzako, Ishe wangu.
3.
Ngandinzwiswe ngoni dzako, Ishe wangu; Ndive muponiswa wako, Ishe wangu! Zvakaipa ngazvipere, Mwoyo uve noutsvene, Ndinzwe undireverere, Ishe wangu!


text:
Ndiani Ari Kutungamirira Vanhu vaMwari Mazuva Ano?
“Yeukai vaya vari kukutungamirirai.”
NZIYO: 125, 43
1, 2. Vaapostora vaJesu vangangodaro vakazvibvunza kutii pashure pekunge Jesu aenda kudenga?
VAAPOSTORA vaJesu vakanga vakamira paGomo reMiorivhi vakatarisa mudenga. Vakanga vachangobva kuona tenzi, uye shamwari yavo, Jesu, achienda kudenga ndokubva afukidzwa negore. (Mab. 1:9, 10) Jesu ainge aita makore maviri achivadzidzisa, achivakurudzira uye achivatungamirira. Asi iye zvino akanga aenda. Vaizoita sei?
2 Jesu akanga apa vateveri vake basa paakati: “Muchava zvapupu zvangu muJerusarema nomuJudhiya mose nomuSamariya uye kusvikira kurutivi ruri kure kwazvo rwenyika.” (Mab. 1:8) Vaizokwanisa sei kuita basa iroro? Jesu akanga avavimbisa kuti vaizogamuchira mweya mutsvene. (Mab. 1:5) Asi ndiani aizotungamirira nekuronga basa rekuparidza raizoitwa munyika yose? Munguva dzekare Jehovha aishandisa varume vaimumiririra pakutungamirira vanhu vake. Saka vaapostora vangangodaro vakazvibvunza kuti, ‘Jehovha achagadza mumwe mutungamiriri here?’
3. (a) Pashure pekunge Jesu aenda kudenga, vaapostora vakatendeka vakaita chisarudzo chipi chaikosha? (b) Tichakurukurei munyaya ino?
3 Pasati papera mavhiki maviri kubva Jesu paakaenda kudenga, vadzidzi vake vakaongorora Magwaro, vakanyengetera kuti vatungamirirwe naMwari ndokusarudza Matiyasi kuti atsive Judhasi Iskariyoti semuapostora wechi12. (Mab. 1:15-26) Nei izvi zvaikosha kwavari uye kuna Jehovha? Vadzidzi vakaona kuti paifanira kuva nevaapostora 12. * Jesu akanga asarudza vaapostora kwete kuti vangofamba naye paaiita ushumiri hwake asi kuti vazoita basa rinokosha pakati pevanhu vaMwari. Raiva basa rei iroro uye Jehovha akashandisa sei Jesu kuti avabatsire kuriita? Urongwa hupi huripo pakati pevanhu vaMwari mazuva ano hwakafanana naihwohwo? Uye zvii zvatingaita kuti ‘tiyeuke vaya vari kutitungamirira’ kunyanya vaya vanoumba “muranda akatendeka, akangwara”?
JESU ANOTUNGAMIRIRA DARE RINOTUNGAMIRIRA
4. Vaapostora nevamwe vakuru vakazodzwa vaiva muJerusarema vaiita basa rei?
4 PaPendekosti ya33 C.E., vaapostora vakatanga kutungamirira ungano yechiKristu. Musi iwoyo, “Petro akamira nevane gumi nomumwe chete” ndokutaura chokwadi chinopa upenyu kuboka rakakura revaJudha nevamwe vakanga vatendeukira kuchiJudha. (Mab. 2:14, 15) Vakawanda vavo vakava vatendi. Pashure paizvozvo, vaKristu ava vatsva “vakaramba vachizvipira kune zvaidzidziswa nevaapostora.” (Mab. 2:42) Vaapostora ndivo vaiona nezvekushandiswa kwemari yeungano. (Mab. 4:34, 35) Vaibatsira vanhu vaMwari pane zvekunamata. Vakati: “Isu tichazvipira pakunyengetera nepaushumiri hweshoko.” (Mab. 6:4) Uye vaigadza vaKristu vaiva neruzivo kuti vaende kunoparidza kunzvimbo dzakanga dzisati dzamboparidzirwa. (Mab. 8:14, 15) Nekufamba kwenguva, vamwe vakuru vakazodzwa vakabatana nevaapostora pakuronga zvinhu muungano dzose. Sedare rinotungamirira, vaipa mirayiridzo kuungano dzose.
5, 6. (a) Mweya mutsvene waibatsira sei dare rinotungamirira? (Ona mufananidzo uri panotangira nyaya ino.) (b) Ngirozi dzaibatsira sei dare rinotungamirira? (c) Shoko raMwari raitungamirira sei dare rinotungamirira?
5 VaKristu vepakutanga vaiziva kuti dare rinotungamirira raitungamirirwa naJehovha achishandisa Jesu. Vaizviziva sei izvozvo? Kutanga, mweya mutsvene waibatsira dare rinotungamirira. (Joh. 16:13) Mweya mutsvene wakadururwa pavaKristu vose, asi wainyanya kubatsira vaapostora nevamwe vakuru vaiva muJerusarema pakutungamirira. Semuenzaniso, muna 49 C.E., mweya mutsvene wakatungamirira dare iri pakuita chisarudzo panyaya yekudzingiswa. Ungano dzakateerera zvakanga zvasarudzwa uye izvi zvakaita kuti dzirambe “dzichisimbiswa pakutenda uye dzichiwedzera vanhu vazhinji zuva nezuva.” (Mab. 16:4, 5) Tsamba yaitaura nezvechisarudzo ichocho chakanga chaitwa yakabudisa pachena kuti dare rinotungamirira raiva nemweya mutsvene, uye rairatidza rudo nekutenda.
6 Chechipiri, ngirozi dzaibatsira dare rinotungamirira. Koneriyasi asati abhabhatidzwa, ngirozi yakamuudza kuti atsvage muapostora Petro. Petro paakaparidzira Koneriyasi nehama dzake, mweya mutsvene wakadururwa pavari kunyange zvazvo varume vaivapo vakanga vasina kudzingiswa kana kuti kuchecheudzwa. Saka Koneriyasi ndiye akava muKristu asina kudzingiswa wekutanga pavanhu vemamwe marudzi. Izvi zvakaita kuti vaapostora nevamwe vakuru vaite zvaienderana nekuda kwaMwari zvekugamuchira vanhu vemamwe marudzi vasina kudzingiswa muungano yechiKristu. (Mab. 11:13-18) Ngirozi dzaitsigirawo basa rekuparidza rairongwa nedare rinotungamirira. (Mab. 5:19, 20) Chechitatu, Shoko raMwari raitungamirira dare iroro. Vakuru ivavo vakazodzwa vaitungamirirwa neMagwaro pakuita zvisarudzo zvine chekuita nedzidziso uye pakuronga zvinhu muungano.
7. Nei tichigona kuti Jesu aitungamirira vaKristu vepakutanga?
7 Kunyange zvazvo dare iroro raiva nesimba muungano yepakutanga, raiziva kuti Jesu ndiye aiva Mutungamiriri. Muapostora Pauro akanyora kuti: “[Kristu] akapa vamwe kuti vave vaapostora.” Akatiwo, “Isu ngatikurei norudo muzvinhu zvose muna Kristu, uyo ari musoro.” (VaEf. 4:11, 15) Pane kusarudza kuti vashevedzwe nezita remumwe muapostora akakurumbira, ‘vadzidzi vakatanga kushevedzwa kuti vaKristu nokutungamirira kwaMwari.’ (Mab. 11:26) Pauro aiziva kuti zvaikosha kuti vaKristu ‘vabatisise tsika’ kana kuti dzidziso dzaibva muMagwaro dzaidzidziswa nevaapostora nevarume vakanga vachitungamirira. Kunyange zvakadaro, akati: “Asi ndinoda kuti muzive kuti musoro womurume wose [kusanganisira vedare rinotungamirira] ndiKristu; . . . uyewo musoro waKristu ndiMwari. (1 VaK. 11:2, 3) Zvaiva pachena kuti Jehovha ainge agadza Mwanakomana wake Kristu Jesu kuti atungamirire ungano.
‘IRI HARISI BASA REMUNHU’
8, 9. Hama Russell vakaita basa ripi rinokosha kubvira muna 1870?
8 Kubvira muna 1870, Charles Taze Russell nevamwe vake vakaedza kushanda nesimba kuti ivo nevamwe vanhu vanamate Mwari maererano nechokwadi cheBhaibheri. Kuti vakwanise kuparadzira chokwadi cheBhaibheri mumitauro yakasiyana-siyana, Zion’s Watch Tower Tract Society yakanyoreswa zviri pamutemo muna 1884 uye Hama Russell ndivo vaiva purezidhendi wacho. * Hama Russell vainyatsodzidza Bhaibheri uye vakafumura vasingatyi kuti dzidziso dzakadai seyeUtatu neyekuti mweya haufi ndedzenhema. Vakanzwisisa kuti kudzoka kwaKristu kwaisazooneka nemaziso uye kuti “nguva dzakatarwa dzemamwe marudzi” dzaizoguma muna 1914. (Ruka 21:24) Hama Russell vakashandisa nguva yavo, simba ravo nemari yavo kuti vaudze vamwe chokwadi ichi. Zviri pachena kuti panguva iyoyo inokosha, Hama Russell vaishandiswa naJehovha uye naJesu musoro weungano.
9 Hama Russell havana kuzvitsvagira mbiri. Muna 1896 vakanyora kuti: ‘Hatidi kukudzwa zvakapfurikidza, hatidi kutyiwa pamusana pezvatiri kana kuti zvatinonyora; uyewo hatidi kunzi Revhurendi kana kunzi Rabhi. Uye hatidi kuti chero munhu upi zvake ashevedzwe nemazita edu.’ Vakazotaurawo kuti: ‘Iri harisi basa remunhu.’
10. (a) Jesu akagadza “muranda akatendeka, akangwara” riini? (b) Tsanangura kuti zvakajekeswa sei kuti dare rinotungamirira rakasiyana neWatch Tower Society.
10 Muna 1919, makore matatu Hama Russell vafa, Jesu akagadza “muranda akatendeka, akangwara.” Aizoita basa rei? Rekupa veimba yake “zvokudya . . . panguva yakakodzera.” (Mat. 24:45) Mumakore iwayo, boka duku rehama dzakazodzwa dzaishumira dziri pamahofisi edu makuru muBrooklyn, New York, dzaigadzira nekuparadzira zvekudya zvekunamata kuvateveri vaJesu. Mashoko ekuti “dare rinotungamirira” akatanga kuwanika muzvinyorwa zvedu kuma1940 uye panguva iyoyo tainzwisisa kuti ainyanya kureva vatungamiriri veWatch Tower Bible and Tract Society. Zvisinei, muna 1971, zvakajekeswa kuti Dare Rinotungamirira rakasiyana nesangano reWatch Tower Society iro riri sangano repamutemo rinoshandiswa neZvapupu Zvapupu Jehovha pane dzimwe nyaya. Saka kubvira panguva iyoyo hama dzakazodzwa dzaigona kuva muDare Rinotungamirira asi dzisiri vatungamiriri vesangano reWatch Tower Society. Mumakore achangopfuura, dzimwe hama dziri muboka ‘remamwe makwai’ dzakatanga kushumira sevatungamiriri vesangano reWatch Tower Society nemamwe masangano epamutemo anoshandiswa nevanhu vaMwari. Izvi zvinoita kuti Dare Rinotungamirira riise pfungwa pakutungamirira vanhu vaMwari pane zvekunamata. (Joh. 10:16; Mab. 6:4) Nharireyomurindi yaJuly 15, 2013 yakatsanangura kuti “muranda akatendeka, akangwara” iboka duku rehama dzakazodzwa dzinoumba Dare Rinotungamirira.
11. Dare Rinotungamirira rinoshanda sei?
11 Vari muDare Rinotungamirira vanoita zvisarudzo pamwe chete. Vanozviita sei? Vanoita musangano vhiki imwe neimwe, izvo zvinoita kuti vakwanise kugara vachikurukura uye vabatane. (Zvir. 20:18) Gore negore vanochinjana kuva sachigaro pamisangano iyoyo sezvo pasina nhengo yeDare Rinotungamirira inoonekwa seinokosha kupfuura dzimwe. (1 Pet. 5:1) Uyewo mukomiti imwe neimwe yeDare Rinotungamirira vanochinjanawo kuva sachigaro gore negore. Uye mumwe nemumwe ari mudare iroro haazvioni semutungamiriri wevamwe vake, asi semumwe ‘weveimba’ anotungamirirwa uye anopiwa zvokudya nemuranda akatendeka.
“CHOKWADI NDIANI MURANDA AKATENDEKA, AKANGWARA?”
12. Sezvo Dare Rinotungamirira risingafemerwi naMwari uye richikanganisawo, mibvunzo ipi inovapo?
12 Dare Rinotungamirira harifemerwi naMwari uye rinokanganisawo. Saka rinogona kukanganisa pakutsanangura zviri muBhaibheri kana pakutungamirira sangano. Watch Tower Publications Index ine chikamu chakanzi “Beliefs Clarified,” icho chinoratidza kugadziridzwa kwemanzwisisiro ataiita Magwaro kubvira muna 1870. * Jesu haana kutiudza kuti muranda akatendeka aizotipa zvekudya zvekunamata zvisina kana pazvakakanganisika. Saka tingapindura sei mubvunzo waJesu wekuti: “Chokwadi ndiani muranda akatendeka, akangwara?” (Mat. 24:45) Ndezvipi zvinoratidza kuti Dare Rinotungamirira ndiro muranda akatendeka, akangwara? Ngationei zvinhu zvitatu zvatambokurukura zvaibatsira dare rinotungamirira panguva yevaapostora.
13. Mweya mutsvene wakabatsira sei Dare Rinotungamirira?
13 Uchapupu hwekuti vane mweya mutsvene. Mweya mutsvene wakabatsira Dare Rinotungamirira kuti rinzwisise chokwadi chemuMagwaro chakanga chisinganzwisiswi kare. Semuenzaniso, funga nezvezvimwe zvakagadziridzwa zviri mubhuku rataurwa mundima yapfuura. Hapana munhu aikwanisa kunzwisisa kana kutsanangura ‘zvinhu izvi zvakadzama zvaMwari’ asingabatsirwi nemweya mutsvene. (Verenga 1 VaKorinde 2:10.) Dare Rinotungamirira rine maonero akafanana neaPauro uyo akanyora kuti: “Tinotaurawo zvinhu izvi, kwete nemashoko anodzidziswa nouchenjeri hwevanhu, asi neaya anodzidziswa [nemweya].” (1 VaK. 2:13) Pashure pemazana emakore pachidzidziswa nhema, hapana chimwe kunze kwemweya mutsvene chaikwanisa kubatsira vanhu vaMwari kuti vawedzere kunzwisisa chokwadi cheBhaibheri kubvira muna 1919.
14. Maererano naZvakazarurwa 14:6, 7, ngirozi dzinobatsira sei vanhu vaMwari mazuva ano?
14 Uchapupu hwekuti vanobatsirwa nengirozi. Dare Rinotungamirira mazuva ano rine basa guru rekutungamirira kuparidzirwa kwemashoko akanaka pasi rose kunoitwa nevaparidzi vanopfuura mamiriyoni 8. Nei basa iri rekuparidza riri kubudirira? Chimwe chikonzero ndechekuti ngirozi dziri kutsigira basa racho. (Verenga Zvakazarurwa 14:6, 7.) Zvinowanzoitika kuti vaparidzi vanoshanyira vanhu vanenge vachangobva kunyengetera vachikumbira kubatsirwa. * Kuwedzera kuri kuita basa rekuparidza nekuita vadzidzi pasi rose pasinei nekupikiswa zvakanyanya kunoitwa vanhu vaJehovha mune dzimwe nyika kunoratidzawo kuti vari kubatsirwa nengirozi.
15. Dare Rinotungamirira rakasiyana papi nevatungamiriri vezvimwe zvitendero zvinoti ndezvechiKristu? Taura muenzaniso.
15 Kutungamirirwa neShoko raMwari. (Verenga Johani 17:17.) Chimbofunga zvakaitika muna 1973. Nharireyomurindi yaJune 1 yakabvunza kuti: “Vanhu vanosvuta fodya vanogona kubhabhatidzwa here?” Mhinduro yacho yaiva yekuti: “Magwaro anoratidza kuti havagoni kubhabhatidzwa.” Pashure pekuratidza mamwe magwaro aienderana nenyaya iyi, Nharireyomurindi yacho yakatsanangura kuti nei munhu airamba achisvuta fodya aifanira kudzingwa. (1 VaK. 5:7; 2 VaK. 7:1) Yakataura kuti murayiro uyu haubvi kuvanhu asi unobva “kuna Mwari uyo anotaura achishandisa Shoko rake.” Pane here chimwe chitendero chinonyatsovimba neShoko raMwari zvakadaro kunyange zvazvo izvozvo zvingaomera nhengo dzacho? Rimwe bhuku rinotaura nezvezvitendero zvemuUnited States rakabuda muna 2015 rinoti: “Vatungamiriri vemachechi vanogara vachichinja dzidziso dzavo kuti dzienderane nezvinhu zvinenge zvichidiwa nevanhu vezvitendero zvavo nevamwewo vanhu vari munyika.” VeDare Rinotungamirira vanoita kuti Shoko raMwari rivatungamirire kwete mafungiro evanhu, uye izvi zvinoratidza kuti Jehovha ndiye ari kutungamirira vanhu vake mazuva ano.
“YEUKAI VAYA VARI KUKUTUNGAMIRIRAI”
16. Ndeipi imwe nzira yatingayeuka nayo Dare Rinotungamirira?
16 Verenga VaHebheru 13:7. Bhaibheri rinoti tinofanira ‘kuyeuka vaya vari kutitungamirira.’ Imwe nzira yekuita izvozvo ndeyekutaura nezveDare Rinotungamirira muminyengetero yedu. (VaEf. 6:18) Funga nezvebasa ravainaro rekupa zvekudya zvekunamata, kutungamirira basa rekuparidza pasi rose uye kuona nezvekushandiswa kwemari yezvipo. Chokwadi tinofanira kugara tichivanyengeterera.
17, 18. (a) Tinoratidza sei kuti tinoteerera Dare Rinotungamirira? (b) Kuparidza kwatinoita kunotsigira sei muranda akatendeka uye Jesu?
17 Kuyeuka Dare Rinotungamirira hakungogumiri pakurinyengeterera asi kunosanganisirawo kuteerera zvarinotiudza. Dare Rinotungamirira rinotipa mirayiridzo richishandisa mabhuku edu, misangano uye magungano. Uye rinogadza vatariri vematunhu, avo vanogadzawo vakuru muungano. Vatariri vematunhu nevakuru vanoyeuka Dare Rinotungamirira kuburikidza nekunyatsotevedzera mirayiridzo yavanopiwa. Tose tinoratidza kuti tinoremekedza Mutungamiriri wedu Jesu, kuburikidza nekuteerera uye kuzviisa pasi pevarume vaari kushandisa kutitungamirira.
18 Imwe nzira yatinoyeuka nayo Dare Rinotungamirira ndeyekushanda nesimba pakuparidza. Pauro akakurudzira vaKristu kuti vatevedzere kutenda kwevaya vari kuvatungamirira. Muranda akatendeka anoratidza kutenda kwakasimba kuburikidza nekushingaira pakuparadzira mashoko akanaka eUmambo. Uri muboka remamwe makwai anotsigira vakazodzwa pabasa iri rinokosha here? Uchafara zvikuru Mutungamiriri wako Jesu paachati: “Kana makazviitira mumwe wevaduku vehama dzangu idzi, makazviitira ini.”
19. Nei uchida kutevera Mutungamiriri wedu Jesu, kunyange zvodini?
19 Paakadzokera kudenga, Jesu haana kubva akanganwa vateveri vake. (Mat. 28:20) Ainyatsoziva kuti mweya mutsvene, ngirozi uye Shoko raMwari zvakamubatsira sei kuti atungamirire vanhu vaMwari paaiva pasi pano. Saka ari kubatsira muranda akatendeka mazuva ano achishandisa zvinhu izvozvo. SevaKristu vakazodzwa, vaya vari muboka remuranda akatendeka “vanoramba vachitevera Gwayana pasinei nokwarinoenda.” (Zvak. 14:4) Patinobvuma kutungamirirwa navo, tinenge tichitotevera Mutungamiriri wedu, Jesu. Munguva pfupi iri kuuya achatitungamirira kuupenyu husingaperi. (Zvak. 7:14-17) Hapana mutungamiriri wepanyika angativimbisa izvozvo.
^ ndima 3 Uchapupu huripo hunoratidza kuti Jehovha aiva neurongwa hwekuti vaapostora 12 vazova ‘matombo 12 enheyo’ dzeJerusarema Idzva. (Zvak. 21:14) Saka pakanga pasina chikonzero chekutsiva chero muapostora akatendeka aizopedza upenyu hwake hwepanyika.
^ ndima 8 Kubvira muna 1955, sangano iroro rinozivikanwa seWatch Tower Bible and Tract Society of Pennsylvania.
^ ndima 12 Onawo chikamu chakanzi “Kugadziridzwa Kwezvatinotenda,” chiri muBhuku Rinobatsira Zvapupu zvaJehovha Pakutsvakurudza.
^ ndima 14 Ona bhuku rinonzi ‘Kupupurira Kwazvo’ Pamusoro poUmambo hwaMwari, mapeji 58-59.


text:
“Enzanisa Nzira Yetsoka Yako” Kuti Ufambire Mberi
VANHU vaMwari pavakabuda muBhabhironi muna 537 B.C.E., Jehovha aida kuti vafambe zvakanaka vachienda kuJerusarema. Akavaudza kuti: “Gadzirai nzira yevanhu vacho. Umbiridzai, umbiridzai mugwagwa mukuru. Ubvisei matombo.” (Isa. 62:10) VaJudha vakateerera sei murayiro iwoyo? Vamwe vanofanira kunge vakaenda mberi vachigadzira mugwagwa, zvichida vachivhara makoronga uye vachibvisa matombo. Izvozvo zvinofanira kunge zvakaita kuti vamwe vaitevera vafambe zvakanaka mumugwagwa iwoyo.
Isuwo patinenge tichida kuzadzisa zvinangwa zvedu zvokunamata, tinoita setiri kufamba mumugwagwa. Jehovha anoda kuti vashumiri vake vose vafambe mumugwagwa iwoyo pasina zvinovavhiringidza. Shoko rake rinotikurudzira kuti: “Enzanisa nzira yetsoka yako, uye nzira dzako dzose ngadzisimbiswe kwazvo.” (Zvir. 4:26) Ungava uri duku kana kuti wati kurei, unogona kuona kuti mashoko iwayo ane uchenjeri.
GADZIRIRA NZIRA YAKO NOKUITA ZVISARUDZO ZVAKANAKA
Zvimwe wakambonzwa vanhu vachitaura nezvewechiduku vachiti: ‘Mwana uyu ane chipo.’ Kazhinji vechiduku vane utano hwakanaka, vane pfungwa dzakapinza uye vane shungu dzokubudirira. Bhaibheri rinoti: “Kunaka kwemajaya ndiro simba rawo.” (Zvir. 20:29) Kana wechiduku akashandisa matarenda ake nesimba rake kushumira Jehovha, anokwanisa kuzadzisa zvinangwa zvokunamata uye anowana mufaro wechokwadi.
Zvisinei, nyika inokoshesa chaizvo vechiduku vane matarenda. Kana wechiduku ari Chapupu akapasa chikoro, vanachipangamazano, vadzidzisi kana kuti vamwe vaanodzidza navo vangamukurudzira kuti awane dzidzo yepamusorosoro kuti azobudirira munyika ino. Hama kana hanzvadzi yechiduku inogona zvemitambo, ingakurudzirwa nevamwe kuti irambe ichiita izvozvo muupenyu hwayo. Wakambosangana nemamiriro ezvinhu akadaro here, kana kuti pane waunoziva ari kusangana nemuedzo iwoyo? Chii chichabatsira muKristu kuti asarudze zvakanaka?
Zvinodzidziswa neBhaibheri zvinogona kutibatsira kuti tigadzirire kufamba mumugwagwa unoita kuti tibudirire muupenyu. Muparidzi 12:1 inoti: “Yeukawo Musiki wako Mukuru mumazuva oujaya hwako.” Iwe kana kuti mumwe wechiduku waunoziva, ‘mungayeuka sei Musiki wenyu Mukuru’?
Funga zvakaitika kuna Eric * wokuWest Africa. Aifarira kutamba nhabvu. Paakazosvitsa makore 15, akanga atosarudzwa kuti atambire timu yenyika. Izvozvo zvaireva kuti pasina nguva, aizofanira kunodzidziswa nhabvu kuEurope, achizopedzisira ava shasha. Asi zvakafamba sei kuti azoshandisa zano rokuti “yeukawo Musiki wako Mukuru”? Uye iwe kana kuti shamwari yako mungawana chidzidzo chipi?
Achiri kuchikoro, Eric akatanga kudzidza Bhaibheri neZvapupu zvaJehovha. Akadzidza kuti Musiki wake achabvisa zvachose matambudziko evanhu. Eric akaona kuti zvaikosha kuti ashandise nguva yake nesimba pakuita kuda kwaMwari. Saka akabva asiyana nechinangwa chaaiva nacho chokuva shasha yenhabvu. Akabhabhatidzwa uye akatanga kushanda nesimba mubasa raJehovha. Nokufamba kwenguva, akava mushumiri anoshumira uye akazokokwa kunopinda Chikoro cheBhaibheri Chehama Dzisina Kuroora.
Kudai Eric akaramba achiita zvenhabvu, angadai akawana mari yakawanda uye mukurumbira. Asi akaona kuti Bhaibheri rinotaura chokwadi parinoti: “Zvinhu zvinokosha zvomupfumi itaundi rake rakasimba, uye anofungidzira kuti zvakaita sorusvingo runodzivirira.” (Zvir. 18:11) Chokwadi, vanhu pavanofunga kuti kuva nemari yakawanda kuchaita kuti vafare muupenyu, vanenge vachizvinyepera. Uyewo, vaya vanoti sika-sika nokutsvaka pfuma vanowanzopedzisira ‘vazvibaya pose pose nokurwadziwa kuzhinji.’—1 Tim. 6:9, 10.
Zvinofadza kuti vechiduku vakawanda vakawana mufaro uye kugutsikana nokupinda mubasa renguva yakazara. Eric anoti: “Ndakapinda ‘mutimu’ yakakura yevashumiri vaJehovha venguva yakazara. Timu iyi ndiyo yakanaka kupfuura dzose uye ndinotenda Jehovha nokundiratidza nzira chete inoita kuti ndinyatsofara uye ndibudirire muupenyu.”
Ko iwe uchaita sei? Pane kuva nezvinangwa zvenyika, wadii kusimbisa kwazvo “nzira dzako” pamberi paJehovha nokuita basa roupiyona?—Ona bhokisi rakanzi “ Kuwana Makomborero Asingawaniki kuYunivhesiti.”
BVISA ZVINOVHIRINGIDZA MUNZIRA YAKO
Mumwe murume nomudzimai pavakashanyira hofisi yebazi yokuUnited States vakaona kufara kwaiita hama nehanzvadzi dzepaBheteri. Hanzvadzi yacho yakazonyora kuti: “Taigutsikana nemararamiro ataiita zvokuti taiona pasina chataifanira kugadzirisa.” Vaviri ava vakasarudza kuti vazoshandisa nguva yavo nesimba kuti vaite zvakawanda mubasa raJehovha.
Pane imwe nguva, murume nomudzimai ava vakamboona sokuti zvaisava nyore kuchinja upenyu hwavairarama. Asi rimwe zuva vakafungisisa Rugwaro rwemusi iwoyo rwaibva pana Johani 8:31, Jesu paakati: “Kana mukaramba muri mushoko rangu, chokwadi muri vadzidzi vangu.” Vachifunga mashoko iwayo vakati: “Zvose zvatichaita kuti tisava nezvakawanda muupenyu zvine mubayiro.” Vakatengesa imba yavo yaiva yakakura, ndokubva vasiya zvimwe zvinhu zvaivavhiringidza, vachibva vatamira kune imwe ungano yaida kubatsirwa. Iye zvino vari kupayona, asi vanobatsirawo kuvaka Dzimba dzoUmambo uye vanoita basa rokuzvipira pamagungano eruwa. Vanotii nezvavakasarudza? “Tiri kufara chaizvo nokuti takasarudza upenyu husina twakawanda-wanda, tichiita chaizvo zvatinokurudzirwa nesangano raJehovha.”
RAMBA URI MUMUGWAGWA UNOITA KUTI UFAMBIRE MBERI PAKUNAMATA
Soromoni akanyora kuti: “Maziso ako ngaatarire mberi, chokwadi, iwo maziso ako anopenya ngaatarire mberi kwako.” (Zvir. 4:25) Sezvinoita mutyairi anoramba akatarira mumugwagwa, hatifaniri kuvhiringwa nezvinhu zvinogona kutitadzisa kuva nezvinangwa zvokunamata uye kuzvizadzisa.
Zvinangwa zvipi zvokunamata zvaungaronga uye zvaungazadzisa? Kuva mubasa renguva yakazara ndechimwe chinangwa chakanaka chaungava nacho. Unogonawo kuva nechinangwa chokunobatsira ungano iri pedyo inodiwa vaparidzi vane unyanzvi kuti ikwanise kuparidza mundima yayo yakakura. Kana kuti ungano inogona kunge iine vaparidzi vakawanda asi isina vakuru nevashumiri vanoshumira vakawanda. Ungabatsira here pakadaro? Wadii kutaura nemutariri wedunhu kuti uone kana uchikwanisa kubatsira. Kana uchida kunoshumira kure nekumba, unogona kubvunza kana paine ungano dziri kure dzinoda kubatsirwa. *
Ngatifungei zvakare mashoko ari pana Isaya 62:10. Vamwe vaJudha vangangodaro vakashanda nesimba kuti vanatsiridze mugwagwa kuti vanhu vaMwari vakwanise kufamba zvakanaka vachidzokera kumusha. Kana uri kushanda nesimba kuti uzadzise zvinangwa zvako mubasa dzvene, usaneta. Mwari achakubatsirawo kuti uzadzise zvinangwa izvozvo. Ramba uchikumbira Jehovha uchenjeri sezvaunoedza kubvisa zvinhu zvinovhiringidza. Nokufamba kwenguva, uchaona kuti achakubatsira kuti ‘uenzanise nzira yetsoka dzako.’—Zvir. 4:26.
^ ndima 8 Zita rakachinjwa.
^ ndima 18 Ona Takarongwa Kuti Tiite Zvinoda Jehovha, mapeji 111-112.


text:
Kushambadzira JW.ORG paBook Fair Yakaitwa kuToronto
Dhaunirodha
Kubva musi wa13 November kusvika musi wa16 2014, kwakaitwa Toronto International Book Fair uye yakaitirwa paMetro Toronto Convention Centre. Paishambadzirwa mabhuku akaprindwa uye ekuti unogona kuverengera patablet. Pamazuva mana ayakaitwa, vanhu vanopfuura 20 000 vakauya kuzoona mabhuku aishambadzwa.
Zvapupu zvaJehovha zvaivawo nenzvimbo yainyatsooneka munhu ari kure uye yaiva yakanyatsogadzirwa zvakanaka. Vanhu vairatidzwawo kuti jw.org inoshandiswa sei.
Mumwe maneja wepaBook Fair iyi akati: “Website yenyu ndeyechimanje manje. Ndinofunga kuti vamwe vari kushambadzira vanofanira kutevedzera zvamuri kuita.” Vanhu vaishanya panzvimbo yeZvapupu yekushambadzira vakati website iyi ndeyemhando yepamusoro, iri nyore kushandisa, uye inopindura mibvunzo yakakosha muupenyu. Vakabayiwa mwoyo pavakaona kuti ine mazano anobatsira vanhu kuziva zvavangaita pavanosangana nematambudziko muupenyu.
Vanhu vakawanda vaiuya vairatidza kuti vakanga vasati vambonzwa nezvejw.org. Vazhinji vakashanyira nzvimbo iyi vakatora turakiti rinonzi Ndekupi Kwatingawana Mhinduro Dzemibvunzo Mikuru Yeupenyu? kana kuti kadhi rine mashoko ekuti vangawana sei Zvapupu. Vakawanda vakati vaizoenda pawebsite iyi zvakare, uye vamwe vakakumbira kuti vashanyirwe neZvapupu zvaJehovha kumba kwavo.
Musi weChishanu wanga uri wekushambadza mabhuku evana, saka Zvapupu zvairatidza vanhu makatuni epajw.org. Vana vechikoro vakawanda vaiuya nevadzidzisi vavo, vomira vachiona.
Mumwe murume wekuChicago anoshandira kambani inogadzira maBhaibheri akaona Shanduro yeNyika Itsva yeMagwaro Matsvene uye akafarira chaizvo magadzirirwo ayakaitwa. Murume uyu aida kuzotaura nevanhu vakaprinda Bhaibheri iri, saka akapiwa kadhi rine mashoko ekuti angavawana kupi.
Website iyi ine mitauro inopfura 700 uye vanhu vaisarudza mitauro yavanoda. Mitauro 16 inotevera ndiyo yakasarudzwa inoti: chiAmharic, chiBengali, chiChinese, Chirungu, chiFrench, chiGiriki, chiGujarati, chiHindi, chiKorean, chiPortuguese, chiSpanish, chiSwedish, chiTamil, chiTigrinya, chiUrdu, uye chiVietnamese.
Chimwe Chapupu chaigamuchira vanhu vaishanya panzvimbo yekushambadzira yeZvapupu chakaona kuti kuudza vanhu nezvejw.org, kwakasiyana chaizvo nekuvaratidza kuti inoshanda sei. Chapupu chacho chakati, “Takawana mukana wakanaka chaizvo wekuratidza vanhu website iyi.”
Inzwa zvimwe
Zvii Zvingawanikwa paWebsite yedu?
Unogona kudzidza zvakawanda nezvedu uye zvatinotenda uyewo unogona kuwana mhinduro dzemibvunzo yako yeBhaibheri.
Kana Uchida Kuchinja Mutauro
Dzidza kuchinja kwaungaita peji yepaIndaneti kuenda kumutauro waunoda uye kuvhura nyaya kana kuti kutsvaka bhuku mune mumwe mutauro.


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
23 “Hapana murume akakuvadzwa+ nokupwanywa manhu+ kana kuti akachekwa nhengo yake yomunhurume angapinda muungano yaJehovha.
2 “Hapana mwanakomana asiri wepamutemo+ angapinda muungano yaJehovha. Kunyange kusvikira kuchizvarwa chechigumi, hapana wokwake angapinda muungano yaJehovha.
3 “Hapana muAmoni kana muMoabhi angapinda muungano yaJehovha.+ Kunyange kusvikira kuchizvarwa chechigumi, hapana wokwavo angapinda muungano yaJehovha nokusingagumi,
4 nokuti havana kukuyamurai+ nezvokudya nemvura munzira, pamaibuda muIjipiti,+ uye nokuti vakanobhadhara Bharami mwanakomana waBheori wokuPetori yeMesopotamiya kuti akutukei.+
5 Jehovha Mwari wako haana kuda kuteerera Bharami;+ asi Jehovha Mwari wako akachinja kutuka kwacho kuti kuve chikomborero+ kwauri, nokuti Jehovha Mwari wako aikuda.+
6 Haufaniri kushandira rugare rwavo kana kubudirira kwavo mazuva ako ose nokusingagumi.+
7 “Haufaniri kusema muEdhomu, nokuti ihama yako.+
“Haufaniri kusema muIjipiti, nokuti wakava mutorwa munyika yake.+
8 Vana vavanozoberekerwa vava chizvarwa chechitatu ndivo vangapinda muungano yaJehovha.
9 “Kana ukapinda mumusasa kuti unorwisa vavengi vako, unofanirawo kuzvidzivirira pazvinhu zvose zvakaipa.+
10 Kana pakava nomumwe pakati penyu anova asina kuchena, nokuda kwokuzvirotera usiku,+ anofanira kuenda kunze kwomusasa. Haangapindi pakati pomusasa wacho.+
11 Zvino panguva yemanheru anofanira kugeza nemvura, uye panovira zuva angapinda mumusasa.+
12 Unofanira kushandisa nzvimbo yakavanda iri kunze kwomusasa, uye unofanira kubuda uchienda ikoko.
13 Pazvinhu zvako zvaunoshandisa, panofanirawo kuva nechokucheresa, uye paunotonona kunze, unofanirawo kuchera gomba nacho, wotendeuka, wofushira tsvina yako.+
14 Nokuti Jehovha Mwari wako anofamba-famba mumusasa wako kuti akununure+ uye kuti aise vavengi vako muruoko rwako;+ musasa wako unofanira kuva mutsvene,+ kuti arege kuona chinhu chisina kunaka pauri, akarega kuenda newe.+
15 “Haufaniri kudzorera muranda kuna tenzi wake kana atiza tenzi wake achiuya kwauri.+
16 Ngaarambe achigara newe pakati pako munzvimbo chero ipi zvayo yaangasarudza mune rimwe remaguta ako,+ pose paanoda. Haufaniri kumuitira utsinye.+
17 “Pavanasikana vaIsraeri hapana anofanira kuva pfambi yepatemberi,+ uyewo pavanakomana vaIsraeri hapana anofanira kuva pfambi yepatemberi.+
18 Haufaniri kuuya nomubhadharo+ wehure kana kuti mutengo wembwa+ muimba yaJehovha Mwari wako nokuda kwemhiko chero ipi zvayo, nokuti izvo chinhu chinosemesa Jehovha Mwari wako, zvose hazvo.
19 “Usabhadharisa hama yako mubereko,+ mubereko pamari, mubereko pazvokudya,+ mubereko pachinhu chero chipi zvacho icho munhu angareva mubereko pachiri.
20 Ungabhadharisa hako wokune imwe nyika+ mubereko, asi usabhadharisa hama yako mubereko;+ kuti Jehovha Mwari wako akukomborere pane zvose zvaunoita panyika yauri kunotora kuti ive yako.+
21 “Kana ukapikira Jehovha Mwari wako mhiko,+ usanonoka kuiripa,+ nokuti Jehovha Mwari wako achatoibvunza kwauri, chikava chivi kwauri.+
22 Asi kana ukarega kupika mhiko, hachizovi chivi kwauri.+
23 Unofanira kuchengeta zvaunotaura nemiromo yako,+ uye unofanira kuita zvawakapikira Jehovha Mwari wako sechinopiwa chokuzvidira chawakataura nezvacho nomuromo wako.+
24 “Kana ukapinda mumunda wemizambiringa womumwe wako, udye mazambiringa anokwana kuti ungogutsa mweya wako, asi usaisa mamwe mumudziyo wako.+
25 “Kana ukapinda mune zviyo zvisati zvakohwewa zvomumwe wako, utanhe hura dzakaibva chete noruoko rwako, asi usacheka zviyo zvisati zvakohwewa zvomumwe wako nejeko.+
Tumirawo vamwe
Tumirawo vamwe
Dheuteronomio 23
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=5&Chapter=23&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D23%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Njodzi Dzinongoitika Dzoga Ishamhu yaMwari Here?
Mhinduro yeBhaibheri
Bhaibheri haridzidzisi kuti Mwari ndiye anokonzera njodzi dzinongoitika dzoga dzatiri kuona mazuva ano. Mitongo yaMwari inotaurwa nezvayo muBhaibheri yakasiyana nokure nenjodzi dzinongoitika dzoga.
Mwari asati aita chinhu anotanga aongorora mativi ose. Bhaibheri rinoti: “
Munhuwo zvake anoona zvinooneka nemaziso; asi Jehovha, anoona zvakaita mwoyo.”
—1 Samueri 16:7.
Jehovha anoona zvakaita mwoyo wemunhu mumwe nomumwe uye anoparadza chete vaanoona kuti vakaipa.
—Genesisi 18: 23-32.
Mwari anotanga nokupa nyevero uye kuita izvi kunobatsira kuti vanenge vateerera vaponeswe.
Kakawanda kacho, njodzi dzinongoitika dzoga dzinongoerekana dzaitika pasina kana nyevero, uye dzinouraya kana kukuvadza chero munhu. Asiwo kune rimwewo divi, vanhu ndivo vari kuita kuti njodzi idzi dzinyanye kuitika nemhaka yokuparadza masango, mhepo nezvimwewo uye nokuvaka munzvimbo dzinogona kuitika kudenga kwenyika, madutu emvura kana kuti nzvimbo dzine mamiriro ekunze anogona kukonzera njodzi.
Inzwa zvimwe
Njodzi Dzinongoitika Dzega—Dzinoratidza Kuti Mwari Ane Utsinye Here?
Sezvo Mwari wechokwadi achivenga utsinye, sei achibvumira kuti njodzi dzinongoitika dzega dziuraye vanhu vasina mhosva?


text:
Gusi
Gusi kana sekwe (goose in English) ishiri inowanikwa musango ichiwanikwawo yakapfuyiwa pamusha. Gusi rine mumhu wakakura kufanana nedhadha nekutodarika.
Gusi ndiyo shiri yenyika yeCanada uko rinowanikwa musango zvirusei munguva yokunge kuchidziya. Nyika iyi inoitawo mamwe magusi anogarako munguva yechando. Nyika iyi haitenderi kuti magusi emusango aurawe nokuda kwekuti akambenge opera vanhu vachiramba vachibaya nokuda nyama yawo.
Kune mana muHarare anonzi Dzivarasekwa, kuti zita iri rine chekuita neahiri inonzi sekwe?


text:
Uta neMuseve
Museve (arrow in English) chombo chakagadzirwa chiine chitanda chipfupi chakabatanidzwa nemuromo unopinza unoshandiswa kubaya panguva yokunge vanhu vachirwa hondo kana kuvhima. Museve unokandwa kuchishandiswa uta.
- Mbaniro (notch) zvinoreva gwanza riri sure kwemuseve apo unobatiswa napo kuuta.
- Goba (arrow case with arrows). Kana goba risina miseve rinonzi mukutu. Zvichida izwi rokuti mukutu rinotodzana nerokuti mukudu?
Uta, vuta, utati kana dati (bow in English) chombo chakagadzirwa chiine muti unotepuka wakakakwa tambo pakati pawo kusvika muti wakombama kuita munyonga. Chombo ichi chinoshandiswa kupfura kana kuti kukanda museve.
Chandoma kana mhina (1. Wooden arrowhead, 2. Arrow with wooden head).


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
1 Zvino Jehovha akataura naMosesi murenje reSinai,+ ari mutende rokusanganira,+ pazuva rokutanga romwedzi wechipiri mugore rechipiri vabuda munyika yeIjipiti,+ akati:
2 “Verengai+ ungano yose yevanakomana vaIsraeri maererano nemhuri dzavo, maererano nedzimba dzemadzibaba avo, maererano nokuverengwa kwemazita avo, vanhurume vose, mumwe nomumwe wavo,
3 kubvira pamakore makumi maviri zvichikwira,+ vose vari pakati paIsraeri vanokwanisa kuenda kuhondo.+ Iwe naAroni muvanyore maererano nemauto avo.
4 “Munofanira kuva nevamwe varume, murume mumwe padzinza rimwe; mumwe nomumwe mukuru weimba yemadzibaba ake.+
5 Aya ndiwo mazita evarume vamuchamira navo: WokwaRubheni,+ Erizuri+ mwanakomana waShedheuri;
6 wokwaSimiyoni,+ Sherumieri+ mwanakomana waZurishadhai;
7 wokwaJudha,+ Nashoni+ mwanakomana waAminadhabhi;
8 wokwaIsakari,+ Netaneri+ mwanakomana waZuari;
9 wokwaZebhuruni,+ Eriyabhi+ mwanakomana waHeroni;
10 vokuvanakomana vaJosefa:+ wokwaEfremu,+ Erishama mwanakomana waAmihudhi; wokwaManase,+ Gamarieri mwanakomana waPedhazuri;
11 wokwaBhenjamini,+ Abhidhani+ mwanakomana waGidhiyonai;
12 wokwaDhani,+ Ahiezeri+ mwanakomana waAmishadhai;
13 wokwaAsheri,+ Pagieri+ mwanakomana waOkrani;
14 wokwaGadhi,+ Eriyasafi+ mwanakomana waDheueri;+
15 wokwaNaftari,+ Ahira+ mwanakomana waEnani.
16 Ava ndivo vaya vakashevedzwa paungano, machinda+ emadzinza emadzibaba avo. Ndivo vakuru vezviuru zvaIsraeri.”+
17 Naizvozvo Mosesi naAroni vakatora varume ava vakanga vasarudzwa nemazita.
18 Vakaunganidza ungano yose pazuva rokutanga romwedzi wechipiri, kuti vanyorese madzinza avo+ pamusoro pemhuri dzavo dzedzimba dzemadzibaba avo, maererano nokuverengwa kwemazita avo, kubvira pane vaiva nemakore makumi maviri zvichikwira,+ mumwe nomumwe wavo,
19 sezvakanga zvarayirwa Mosesi naJehovha; uye akavanyora+ ari murenje reSinai.
20 Zvino vanakomana vaRubheni, dangwe raIsraeri,+ mukutevedzana kwokuberekwa kwavo maererano nemhuri dzavo dzedzimba dzemadzibaba avo, maererano nokuverengwa kwemazita avo, mumwe nomumwe wavo, vanhurume vose vaibvira pamakore makumi maviri zvichikwira, vose vaikwanisa kuenda kuhondo,
21 vanhu vavo vakanyorwa vedzinza raRubheni, vakasvika zviuru makumi mana nezvitanhatu nemazana mashanu.+
22 Vokuvanakomana vaSimiyoni,+ mukutevedzana kwokuberekwa kwavo maererano nemhuri dzavo mudzimba dzemadzibaba avo, vanhu vake vakanyorwa maererano nemazita avo, mumwe nomumwe wavo, vanhurume vose vaibvira pamakore makumi maviri zvichikwira, vose vaikwanisa kuenda kuhondo,
23 vanhu vavo vakanyorwa vedzinza raSimiyoni vaiva zviuru makumi mashanu nezvipfumbamwe nemazana matatu.+
24 Vokuvanakomana vaGadhi,+ mukutevedzana kwokuberekwa kwavo maererano nemhuri dzavo dzedzimba dzemadzibaba avo, maererano nokuverengwa kwemazita avo, kubvira pane vaiva nemakore makumi maviri zvichikwira, vose vaikwanisa kuenda kuhondo,
25 vanhu vavo vakanyorwa vedzinza raGadhi+ vaiva zviuru makumi mana nezvishanu nemazana matanhatu nemakumi mashanu.+
26 Vokuvanakomana vaJudha,+ mukutevedzana kwokuberekwa kwavo maererano nemhuri dzavo dzedzimba dzemadzibaba avo, maererano nokuverengwa kwemazita avo, kubvira pane vaiva nemakore makumi maviri zvichikwira, vose vaikwanisa kuenda kuhondo,
27 vanhu vavo vakanyorwa vedzinza raJudha vaiva zviuru makumi manomwe nezvina nemazana matanhatu.+
28 Vokuvanakomana vaIsakari,+ mukutevedzana kwokuberekwa kwavo maererano nemhuri dzavo dzedzimba dzemadzibaba avo, maererano nokuverengwa kwemazita avo, kubvira pane vaiva nemakore makumi maviri zvichikwira, vose vaikwanisa kuenda kuhondo,
29 vanhu vavo vakanyorwa vedzinza raIsakari vaiva zviuru makumi mashanu nezvina nemazana mana.+
30 Vokuvanakomana vaZebhuruni,+ mukutevedzana kwokuberekwa kwavo maererano nemhuri dzavo dzedzimba dzemadzibaba avo, maererano nokuverengwa kwemazita avo, kubvira pane vaiva nemakore makumi maviri zvichikwira, vose vaikwanisa kuenda kuhondo,
31 vanhu vavo vakanyorwa vedzinza raZebhuruni vaiva zviuru makumi mashanu nezvinomwe nemazana mana.+
32 Vokuvanakomana vaJosefa: vokuvanakomana vaEfremu,+ mukutevedzana kwokuberekwa kwavo maererano nemhuri dzavo dzedzimba dzemadzibaba avo, maererano nokuverengwa kwemazita avo, kubvira pane vaiva nemakore makumi maviri zvichikwira, vose vaikwanisa kuenda kuhondo,
33 vanhu vavo vakanyorwa vedzinza raEfremu+ vaiva zviuru makumi mana nemazana mashanu.+
34 Vokuvanakomana vaManase,+ mukutevedzana kwokuberekwa kwavo maererano nemhuri dzavo dzedzimba dzemadzibaba avo, maererano nokuverengwa kwemazita avo, kubvira pane vaiva nemakore makumi maviri zvichikwira, vose vaikwanisa kuenda kuhondo,
35 vanhu vavo vakanyorwa vedzinza raManase vaiva zviuru makumi matatu nezviviri nemazana maviri.+
36 Vokuvanakomana vaBhenjamini,+ mukutevedzana kwokuberekwa kwavo maererano nemhuri dzavo dzedzimba dzemadzibaba avo, maererano nokuverengwa kwemazita avo, kubvira pane vaiva nemakore makumi maviri zvichikwira, vose vaikwanisa kuenda kuhondo,
37 vanhu vavo vakanyorwa vedzinza raBhenjamini vaiva zviuru makumi matatu nezvishanu nemazana mana.+
38 Vokuvanakomana vaDhani,+ mukutevedzana kwokuberekwa kwavo maererano nemhuri dzedzimba dzemadzibaba avo, maererano nokuverengwa kwemazita avo, kubvira pane vaiva nemakore makumi maviri zvichikwira, vose vaikwanisa kuenda kuhondo,
39 vanhu vavo vakanyorwa vedzinza raDhani vaiva zviuru makumi matanhatu nezviviri nemazana manomwe.+
40 Vokuvanakomana vaAsheri,+ mukutevedzana kwokuberekwa kwavo maererano nemhuri dzavo dzedzimba dzemadzibaba avo, maererano nokuverengwa kwemazita avo, kubvira pane vaiva nemakore makumi maviri zvichikwira, vose vaikwanisa kuenda kuhondo,
41 vanhu vavo vakanyorwa vedzinza raAsheri vaiva zviuru makumi mana nechimwe chete nemazana mashanu.+
42 Vokuvanakomana vaNaftari,+ mukutevedzana kwokuberekwa kwavo maererano nemhuri dzavo mudzimba dzemadzibaba avo, maererano nokuverengwa kwemazita avo, kubvira pane vaiva nemakore makumi maviri zvichikwira, vose vaikwanisa kuenda kuhondo,
43 vanhu vavo vakanyorwa vedzinza raNaftari vaiva zviuru makumi mashanu nezvitatu nemazana mana.+
44 Ava ndivo vaya vakanyorwa, vakanyorwa naMosesi naAroni nemachinda aIsraeri, varume gumi nevaviri. Mumwe nomumwe wavo aimiririra imba yemadzibaba ake.
45 Vanhu vose vakanyorwa vevanakomana vaIsraeri maererano nedzimba dzemadzibaba avo, kubvira pane vaiva nemakore makumi maviri zvichikwira, vose vaikwanisa kuenda kuhondo pakati paIsraeri, vakasvika,
46 chokwadi, vanhu vose vakanyorwa vakasvika zviuru mazana matanhatu nezvitatu nemazana mashanu nemakumi mashanu.+
47 Asi vaRevhi,+ maererano nedzinza remadzibaba avo havana kunyorwa pakati pavo.+
48 Naizvozvo Jehovha akataura naMosesi, achiti:
49 “Asi usanyora dzinza raRevhi, usaverenga kuti vangani pakati pevanakomana vaIsraeri.+
50 Iwe gadza vaRevhi kuti vatarisire tebhenekeri yeChipupuriro+ nemidziyo yayo yose nezvinhu zvayo zvose.+ Ndivo vachatakura tebhenekeri nemidziyo yayo yose,+ uye ndivo vachashumira+ pairi; uye vanofanira kudzika musasa vakakomba tebhenekeri.+
51 Nguva dzose kana tebhenekeri yava kubva panzvimbo, vaRevhi vanofanira kuiputsa;+ uye panonodzikwa tebhenekeri, vaRevhi vanofanira kuimisa; uye mumwe munhuwo zvake anoswedera pedyo anofanira kuurayiwa.+
52 “Zvino vanakomana vaIsraeri vanofanira kudzika musasa, mumwe nomumwe maererano nomusasa wake, uye murume mumwe nomumwe maererano neboka rake remadzinza matatu,+ maererano nemauto avo.
53 VaRevhi vanofanira kudzika musasa vakakomba tebhenekeri yeChipupuriro, kuti ungano yevanakomana vaIsraeri irege kutsamwirwa;+ uye vaRevhi vanofanira kuita basa rinoda kuitwa patebhenekeri yeChipupuriro.”+
54 Zvino vanakomana vaIsraeri vakaita maererano nezvose zvakanga zvarayirwa Mosesi naJehovha. Vakaita izvozvo chaizvo.+
Tumirawo vamwe
Tumirawo vamwe
Numeri 1
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=4&Chapter=1&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D1%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Bhaibheri Rinogona Kundibatsira Here Kuva Nemhuri Inofara?
Mhinduro yeBhaibheri
Hongu. Ona mamwe mazano ouchenjeri ari muBhaibheri ari kubatsira varume nevakadzi vakawanda kuti vafare mumba:
Nyoresai muchato wenyu. Kurarama maererano nemhiko dzinoitwa panonyoreswa muchato ndiko kunoita kuti murume nemudzimai vafare mumba.
—Mateu 19:4-6.
Dananai uye remekedzanai. Izvi zvinosanganisira kubata mumwe wako semabatirwo awaizoda kuitwa.
—Mateu 7:12; VaEfeso 5:25, 33.
Usataura mashoko anorwadza. Taura zvine mutsa, kunyange kana mumwe wako ataura kana kuita chimwe chinhu chakurwadza. (VaEfeso 4:31, 32) Bhaibheri pana Zvirevo 15:1 rinoti: “Mhinduro, kana iri nyoro, inodzora kutsamwa, asi shoko rinorwadza rinomutsa hasha.”
Iva akavimbika kune mumwe wako. Usava noruchiva. (Mateu 5:28) Bhaibheri rinoti: “Kuroorana ngakukudzwe navose, mubhedha wevakaroorana ngaurege kusvibiswa.”—VaHebheru 13:4.
Dzidzisai vana venyu nerudo. Musavatunhidza uye musavaomesera.
—Zvirevo 29:15; VaKorose 3:21.
Inzwa zvimwe
Tarisirai Kuna Mwari Kuti Muve Newanano Inofadza
Kuzvibvunza mibvunzo miviri isina kuoma kunogona kukubatsira kuvandudza wanano yenyu.


text:
CHIKAMU 6
Kutsigira Umambo
—Kuvaka Nzvimbo Dzekunamatira Nekubatsira Panjodzi
UNOPINDA muImba yoUmambo wotoishaya kuti ndiyo here yawagara uchiziva. Wagara uchidada nayo. Pamwe uchiri kuyeuka kunakidzwa kwawaiita pawaibatsira kuivaka makore apfuura. Asi iye zvino wava kutonyanya kudada nayo, nokuti Imba yoUmambo iyi yachinjwa kuva nzvimbo yokubatsira vanhu vawirwa nenjodzi. Pashure pemafashamo akaparadza nharaunda yenyu, Dare Rebazi rakakurumidza kuronga nzira yokuti vanhu vakanga vawirwa nenjodzi iyi vawane zvokudya, zvokupfeka, mvura yakachena, nerumwewo rubatsiro. Zvinhu zvokuyamura vanhu zvakarongwa zvakanakanaka muimba iyi. Hama nehanzvadzi dziri mumutsetse dzichipiwa zvadzinoda, vakawanda vacho vachipukuta misodzi yomufaro.
Jesu akati chinhu chikuru chaizoita kuti vadzidzi vake vazivikanwe kwaizova kudanana. (Joh. 13:34, 35) Muchikamu chino, tichakurukura kuti rudo rwechiKristu rwuri kuratidzwa sei pamabasa okuvaka uye okubatsira vanenge vawirwa nenjodzi anoitwa neZvapupu zvaJehovha. Rudo rwose irworwo runoratidza kuti tiri kurarama pasi poutongi hwaJesu.
ZVIRI MUCHIKAMU CHINO
CHITSAUKO 18
Kutsigirwa Kunoitwa Mabasa oUmambo Nemari
Mari yacho inobva kupi? Inoshandiswa sei?
CHITSAUKO 19
Basa Rekuvaka Rinokudza Jehovha
Nzvimbo dzekunamatira dzinokudza Mwari, asi anokoshesa chimwe chinhu chinotopfuura ipapo.
CHITSAUKO 20
Ushumiri Hwokuyamura
Tinoziva sei kuti basa rekuyamura rinobatanidzwawo pabasa dzvene ratinoitira Jehovha?


text:
Mwari Ndiye Akasika Dhiyabhorosi Here?
Mhinduro yeBhaibheri
Bhaibheri rinoratidza kuti Mwari haana kusika Dhiyabhorosi. Asi kuti akasika munhu akazopedzisira ava Dhiyabhorosi. Bhaibheri richirondedzera zvakaita Mwari rinoti: “
Basa rake rakakwana, nokuti nzira dzake dzose ndedzokururamisira. NdiMwari akatendeka, asina kusaruramisira; iye akarurama uye akatendeseka.” (Dheuteronomio 32:
Pana Johani 8:
haana kumira zvakasimba muchokwadi,” kuratidza kuti pane imwe nguva Satani akanga ari munhu akarurama aitaura chokwadi.
Asi kungofananawo nezvimwe zvisikwa zvaJehovha zvinogona kusarudza kuti zvomunamata here kana kuti kwete, ngirozi iyi yakazopedzisira yava kunzi Satani yakanga iinewo rusununguko irworwo. Kuita zvinhu zvakanga zvakapesana nezvaidiwa naMwari uye kunyengera murume nomukadzi vokutanga kwakaita kuti azviite Satani kureva kuti “Mudzivisi.”
Inzwa zvimwe
Dhiyabhorosi Akabva Kupi?
Kana Mwari akasika zvinhu zvose, angava ndiye akasika Dhiyabhorosi here? Ongorora zvinotaurwa neBhaibheri.


text:
Upenyu Pashure Pokurambana
“Ndakapererwa. Zvinhu zvinenge zvichifamba zvakanaka zvobva zvangoerekana zvachinja, wosara usisina chauinacho.”—MARK, * ava negore arambana nemukadzi wake.
“Murume wangu akadanana nemukadzi wezera remwanasikana wedu. Patakarambana, ndakanzwa ndasunungurwa pakungoshatirwa kwaaiita, asi ndakanzwawo ndanyadziswa uye ndisingabatsiri.”—EMMELINE, ava nemakore 17 arambana nemurume wake.
Vamwe vanhu vanorambana vachitarisira kuti upenyu hwavo huchaita zviri nani, uye vamwe havadi kurambana nemumwe wavo asi havagoni kuita kuti varambe vari vose. Asi vanenge vanhu vose vanorambana vanozoona kuti upenyu hwakaoma kupfuura zvavaifungidzira. Kutaura zvazviri, kana wakarambana nemumwe wako ungangoona kuti zvakaoma uye zvinovhiringidza zvikuru. Saka zvingabatsira kufunga nezvemamwe mazano ari muBhaibheri angakubatsira kutarisana nematambudziko anokonzerwa nokurambana.
DAMBUDZIKO ROKUTANGA: KUNYANYA KUZVIDYA MWOYO.
Kunetseka nenyaya dzemari, dzokurera vana, uye kusurukirwa zvinogona kuva zvakakura, uye zvinowanzononoka kupera. Aimbova chiremba wepfungwa, mushakabvu Judith Wallerstein akaona kuti makore akawanda pashure pokurambana, vamwe vanhu vanenge vachiri kunzwa kuti vakanyengerwa uye vakasiyiwa, uye vanodavira kuti “upenyu hwakazara nekusaruramisira, kuora mwoyo, uye kusurukirwa.”
ZVAUNGAITA
Hazvina kuipa kuti ucheme nokurasikirwa kwawakaita. Unganzwa uchisuwa shamwari yako yauchiri kuda. Kunyange kana wanano yenyu yakanga isina mufaro, unogona kuchema nokuti hauna kuwana mufaro wawaitarisira muwanano. (Zvirevo 5:18) Usanyara kuchema.—Muparidzi 3:1, 4.
Usazviparadzanisa nevamwe. Kunyange zvazvo uchimboda nguva yokuchema uri wega, hakusi kuchenjera kuti ungoramba uri wega. (Zvirevo 18:1) Taura zvinovaka paunenge uchikurukura neshamwari, nokuti vamwe vangasafarira kuva newe kana ukangogara uchigunun’una nezvewawakarambana naye kunyange kana uchitaura chokwadi. Kana uchifanira kuita zvisarudzo zvinokosha pashure pekunge marambana, batsirwa nemunhu waunovimba naye.
Tarisira utano hwako. Kushungurudzika kunowanzounza matambudziko eutano akadai seBP kana kutemwa nemusoro zvakanyanya. Idya zvinopa utano, ita maekisesaizi, uye wana nguva yakakwana yokurara.—VaEfeso 5:29.
Bvisa zvinhu zvinoita kuti urambe uchigumbukira wawakarambana naye kana kuti zvinhu zvausingadi, asi chengeta mapepa anokosha. Kana zvinhu zvakadai semapikicha emuchato zvichiita kuti urwadziwe, zvirongedze pausingagari uchizviona uye zvichengetere vana vako.
Rega kuzvidya mwoyo. Olga, uyo akarambana nemurume wake pashure pokunge aita upombwe, akati: “Ndairamba ndichizvibvunza kuti, ‘Chii chine mukadzi iyeye chandisinawo?’” Zvisinei, Olga akazoona kuti kuramba uchizvidya mwoyo kunogona kuita kuti uve ne“mafungiro okunetseka.”—Zvirevo 18:14.
Vakawanda vanoona kuti kunyora zvavanofunga kunovabatsira kunyatsoziva zvavari kufunga uye kudzivisa mafungiro asina kunaka. Paunoita izvi, edza kutsiva pfungwa yokuzvidya mwoyo nepfungwa itsva yakanaka. (VaEfeso 4:23) Ona mienzaniso miviri:
Pfungwa yekare: Ndini ndakakonzeresa kuti mumwe wangu ave asina kutendeseka.
Pfungwa itsva: Kukanganisa kwangu hakuna kupa mumwe wangu kodzero yokuti andinyengedze.
Pfungwa yekare: Ndakatambisa nguva yangu nemurume asiriye.
Pfungwa itsva: Kana ndikatarisa zviri mune ramangwana ndosiyana nezvakaitika kare zvichandibatsira kuti ndifare.
Usanyanyonetseka nemashoko ose anorwadza. Hama neshamwari dzinenge dzichida kubatsira dzinogona kutaura zvinorwadza kana kuti zvisirizvo. Dzingati: ‘Anga asiri mukadzi akanaka’ kana kuti ‘Mwari anovenga kurambana.’ * Bhaibheri rinopa zano rekuti: “Mwoyo wako ngaurege kuva nehanya nemashoko ose angataurwa nevanhu, kuti urege kunzwa mushandi wako achikutuka.” (Muparidzi 7:21) Martina, uyo ava nemakore maviri arambana nemurume wake anoti: “Pane kungoramba ndichifunga mashoko anorwadza, ndinoedza kuona zvinhu semaonerwo azvinoitwa naMwari. Mafungiro ake akakwirira kupfuura edu.”—Isaya 55:8, 9.
Nyengetera kuna Mwari. Anokurudzira vanamati vake kuti ‘vakande kuzvidya mwoyo kwavo kwose paari,’ kunyanya pavanenge vari panguva yakaoma.—1 Petro 5:7.
EDZA IZVI: Nyora ndima dzeBhaibheri dzaunoona dzichibatsira, uye isa zvaunenge wanyora munzvimbo dzaunozogara uchizviona. Kuwedzera pane magwaro atotaurwa kare, vakawanda vakarambana vakabatsirwa nemagwaro anotevera: Pisarema 27:10; 34:18; Isaya 41:10; uye VaRoma 8:38, 39.
DAMBUDZIKO RECHIPIRI: KUTAURA NEWAWAKARAMBANA NAYE.
Juliana, uyo akanga akaroorwa kwemakore 11 anoti: “Ndakateterera murume wangu kuti asaenda. Asi pashure pokunge aenda, ndakamugumbukira pamwe chete nemukadzi waakanga ava kugara naye.” Vakawanda vanorambana vanoita makore vaine chigumbu newavakarambana naye. Asi dzimwe nguva vangatofanira kugara vachitaura vese, kunyanya kana vaine vana.
ZVAUNGAITA
Taura zvakanaka zvine rukudzo newawakarambana naye. Taurai nyaya dzinokosha chete uye musawanza mashoko. Vakawanda vakaona kuti kuita kudaro kunobatsira kuti vasanetsana.—VaRoma 12:18.
Usataura mashoko anogumbura. Zano reuchenjeri riri muBhaibheri rokuti: “Munhu anorega kutaura mashoko ake ane zivo,” rinoshanda kunyanya paya paunofunga kuti uri kudenhwa. (Zvirevo 17:27) Kana mava kutaura zvisingavaki uye woona kuti hausi kukwanisa kuita kuti mutaure zvine musoro ungati: “Ndinoda kumbofunga zvawataura uye ndichazotaura newe pane imwe nguva.”
Chirega kuronga nyaya dzako dzine chokuita nemutemo, mari uye zvokurapwa, pamwe chete nedzewawakarambana naye.
EDZA IZVI: Nguva inotevera yauchataura newawakarambana naye, ona kuti hausi kuratidza kuzvidzivirira kana kusada kuchinja. Kana zvichiita, kumbira kuti mumbomira kana kuti bvumiranai kuti muzonyorerana tsamba dzepaIndaneti kuti mukurukure nyaya yacho.—Zvirevo 17:14.
DAMBUDZIKO RECHITATU: KUBATSIRA VANA VAKO KUTI VAJAIRE.
Maria anoyeuka zvazvakanga zvakaita pashure pokurambana nemurume wake, anoti: “Mwanasikana wangu muduku aichema nguva dzose uye akatanga kuitira weti mumagumbezi zvakare. Uyewo kunyange zvazvo mwanasikana wangu mukuru aiedza kuvanza manzwiro ake, ndaizviona kuti akanga achinja.” Zvinosuruvarisa kuti unogona kunzwa usina simba uye nguva yokuti ubatsire vana vako pavanenge vachinyanya kuda kubatsirwa.
ZVAUNGAITA
Kurudzira vana vako kuti vakuudze manzwiro avanoita, kunyange kana zvichiita kuti vataure ‘zvokuvhurumuka.’—Jobho 6:2, 3.
Ziva mabasa aunofanira kupa mwana. Kunyange zvazvo ungada munhu anokutsigira uye mwana wako achiratidza kuti anoda kukutsigira, hazvina kunaka kuti ukumbire mwana kuti akubatsire pamatambudziko evanhu vakuru. (1 VaKorinde 13:11) Usaita kuti mwana wako ave chipangamazano wako kana kumushandisa senhumwa pakati pako newawakarambana naye.
Usangochinja-chinja upenyu hwemwana wako. Kusachinja-chinja pokugara uye purogiramu yemaitiro amunoita zvinhu kunobatsira, asi chinonyanya kukosha kuita kuti murambe muine ukama hwakanaka naMwari semhuri, kusanganisira kuverenga Bhaibheri uye kunamata kwemhuri.—Dheuteronomio 6:6-9.
EDZA IZVI: Pane imwe nguva vhiki ino, udza vana vako kuti unovada uye kuti havasi ivo vakakonzera kuti murambane. Pindura mibvunzo yavo usingapomeri wawakarambana naye.
Unogona kuenderera neupenyu pashure pokurambana. Melissa, uyo akanga akaroorwa kwemakore 16, anoti, “Pandakarambana nemurume wangu ndakafunga kuti, ‘Izvi hazvisirizvo zvandaida kuti upenyu hwangu huzoita.’” Asi, iye zvino ava kufara pasinei nemamiriro ake ezvinhu. Anoti, “Kubva zvandakarega kuedza kuchinja zvakaitika kare, ndava kunzwa zviri nani.”
^ ndima 2 Mamwe mazita ari munyaya ino akachinjwa.
^ ndima 18 Mwari anovenga vanhu vanorambana zvounyengeri. Asi kana mumwe wavo akaita ufeve, Mwari anopa mumwe wacho anenge asina mhosva kodzero yokusarudza kana achida kuti varambane. (Maraki 2:16; Mateu 19:9) Ona nyaya yakanzi “Murangariro weBhaibheri—Mwari Anovenga Rudzii Rwokuchatanura?” iri muMukai! yaFebruary 8, 1994 yakabudiswa neZvapupu zvaJehovha.
ZVIBVUNZE KUTI . . .
Ndakanyatsozvipa nguva yokuchema here nokurambana kwatakaita?
Ndingaita sei kuti ndirege kuva nechigumbu newandakarambana naye?


text:
NHARIREYOMURINDI (YOKUDZIDZA) DECEMBER 2014
Magazini ino ine nyaya dzichadzidzwa kubva musi wa2 February kusvika 1 March, 2015.
‘Vaiziva Nzira’
Hama Guy H. Pierce, nhengo yeDare Rinodzora reZvapupu zvaJehovha vakafa musi weChipiri, 18 March, 2014.
Jehovha Anokomborera Vanhu Vane Mwoyo Unoda
Tinowana chidzidzo chinokosha panyaya yokupa zvipo pamurayiro wakapiwa vaIsraeri naMwari.
‘Teerera Unzwisise’
Jesu akataura mufananidzo wetsanga yemasitadhi, wembiriso, wemunhu aifamba achitengesa, newepfuma yakavanzwa. Mifananidzo iyi inorevei?
‘Unonzwisisa Zvinorehwa’ neMagwaro Here?
Mifananidzo mitatu yaJesu, wemunhu anodyara mbeu orara, wemambure okukukudzisa, uye wemwanakomana anopambadza, inorevei?
Unoyeuka Here?
Mibvunzo iyi 12 ichakubatsira kuona kana uchiri kuyeuka nyaya dziri mumagazini eNharireyomurindi aJune kusvika kuna December 2014.
Unofanira Kuchinja Pfungwa Here?
Zvimwe zvinhu zvaunosarudza kuita haufaniri kuzvichinja asi zvimwe unogona kuzvichinja. Ungaziva sei zvinoda kuchinjwa nezvisingadi kuchinjwa?
Mibvunzo Inobva Kuvaverengi
Jeremiya airevei paakataura kuti Rakeri aichema vanakomana vake?
Batana Nevamwe Kuti Uzopona Pachaparadzwa Nyika Ino
Mienzaniso mina inotaurwa muBhaibheri inoratidza kukosha kwakaita kubatana uye kuti nei kuchatonyanya kukosha mune ramangwana.
Unokoshesa Zvawakapiwa Here?
Tingaratidza sei kuti tinokoshesa nhaka yedu inobva kuna Mwari?
Indekisi Yenyaya dzeNharireyomurindi Dza2014
Nyaya dzakarongwa dzakabuda mumagazini yeNharireyomundi Yevoruzhinji neYokudzidza muna 2014.